*Projekts*

LATVIJAS REPUBLIKAS MINISTRU KABINETS

2016. gada \_\_. \_\_\_ Noteikumi Nr. \_\_

Rīgā prot. Nr. \_\_ \_\_. §)

**Sprādzienbīstamā vidē lietojamo iekārtu un aizsargsistēmu noteikumi**

Izdoti saskaņā ar likuma „Par atbilstības novērtēšanu” 7.panta pirmo un otro daļu

**1.Vispārīgie jautājumi**

1. Noteikumi nosaka būtiskās drošības prasības iekārtām un aizsargsistēmām, kuras paredzēts lietot sprādzienbīstamā vidē, un šo prasību ievērošanas uzraudzības mehānismu, kā arī kārtību, kādā veicama tirgus uzraudzība.

2.2. Noteikumos lietotie termini:

2.1. piedāvāt tirgū – saimnieciskās darbības ietvaros piegādāt objektu par atlīdzību vai bez tās izplatīšanai vai lietošanai Eiropas Savienības tirgū;

2.2. laist tirgū – objektu pirmo reizi piedāvāt tirgū;

2.3. ražotājs – fiziska vai juridiska persona, kura ražo objektu vai kuras uzdevumā objekts tiek projektēts vai ražots un kura laiž tirgū šo objektu ar savu vārdu vai preču zīmi;

2.4. pilnvarotais pārstāvis – Eiropas Savienībā reģistrēta fiziska vai juridiska persona, kura ir saņēmusi rakstisku ražotāja pilnvaru rīkoties tā vārdā attiecībā uz konkrētiem uzdevumiem;

2.5. importētājs – Eiropas Savienībā reģistrēta fiziska vai juridiska persona, kura laiž tirgū objektu no trešajām valstīm;

2.6. izplatītājs – Eiropas Savienībā reģistrēta fiziska vai juridiska persona, kura piedāvā tirgū objektu un nav to ražotājs vai importētājs;

2.7. iesaistītās personas - ražotājs, pilnvarotais pārstāvis, importētājs un izplatītājs;

2.8. tehniskā specifikācija - dokuments, kurā noteiktas tehniskās prasības, kurām atbilst objekts;

2.9. paziņotā institūcija – nacionālās akreditācijas institūcijas akreditēta iekārtu un aizsargsistēmu atbilstības novērtēšanas institūcija, kura ir paziņota Eiropas Komisijai saskaņā ar normatīvajiem aktiem par kārtību, kādā izveido paziņošanas komisiju, kā arī kārtību, kādā komisija pieņem lēmumu un paziņo Eiropas Komisijai par atbilstības novērtēšanas institūcijām, kas veic atbilstības novērtēšanu reglamentētajā sfērā, vai citu Eiropas Savienības dalībvalstu vai Eiropas Ekonomikas zonas paziņota iekārtu un aizsargsistēmu atbilstības novērtēšanas institūcija.

2.10. atsaukšana – ikviens pasākums ar mērķi panākt, ka tiek atdots atpakaļ objekts, kas jau ir piegādāts gala lietotājam;

2.11. izņemšana no tirgus – ikviens pasākums ar mērķi novērst piegādes ķēdē esošu objektu no piedāvāšanas tirgū;

2.12. CE atbilstības marķējums – zīme, ar kuru ražotājs norāda, ka objekts atbilst piemērojamajām prasībām, kas noteiktas attiecīgajos tiesību aktos, kas paredz šī marķējuma uzlikšanu;

2.13. iekārtas - mašīnas, aparāti, stacionāras vai mobilas ierīces, vadības sastāvdaļas un ar tām saistīti līdzekļi un detektoru sistēmas vai aizsardzības sistēmas, kuras atsevišķi vai kopā ir paredzētas enerģijas ražošanai, pārvadīšanai, glabāšanai, mērīšanai, kontrolēšanai un pārveidošanai un/vai materiālu pārstrādei un kuras var izraisīt sprādzienu savu iespējamo aizdegšanās avotu dēļ.

2.14. aizsargsistēmas - ierīces, kuras nav iekārtu sastāvdaļas un kuras ir paredzētas tūlītējai sprādziena apturēšanai sākumstadijā un/vai sprādziena izraisītā triecienviļņa ierobežošanai, un kuras dara pieejamas tirgū atsevišķi izmantošanai kā patstāvīgas darbības sistēmas.

2.15. sastāvdaļas - jebkuras detaļas, kas ir būtiskas iekārtu un aizsardzības sistēmu drošai darbībai, bet bez patstāvīgām funkcijām.

2.16. sprādzienbīstama vide - vide, kurā pastāv uzliesmojošu vielu - gāzu, tvaiku, miglas vai putekļu - maisījums ar gaisu, kas normālos apstākļos pēc aizdedzināšanas spēj uzliesmot visā tā tilpumā.

2.17. iespējami sprādzienbīstama vide - vide, kas var kļūt sprādzienbīstama vietējo un ražošanas apstākļu dēļ.

2.18. I grupas iekārtas - iekārtas, kuras paredzētas izmantošanai šahtu apakšzemes daļās un šo šahtu virszemes aprīkojumā, kas pakļautas raktuvju gāzu un/vai viegli uzliesmojošu putekļu sprādziena draudiem, un šī grupa sastāv no M1 un M2 kategorijas iekārtām, kā norādīts šo noteikumu 2.nodaļā.

2.19. II grupas iekārtas - iekārtas, kuras paredzētas izmantošanai citās vietās, ko var apdraudēt sprādzienbīstama vide, un šī grupa sastāv no 1., 2. un 3. kategorijas iekārtām, kā norādīts šo noteikumu 2.nodaļā.

2.20. iekārtu kategorija – šo noteikumu 2.nodaļā norādītā iekārtu klasifikācija katrā iekārtu grupā, kurā noteikts nepieciešamais aizsardzības līmenis, kas jānodrošina.

2.21. paredzamā izmantošana - ražotāja ieteiktā objektu izmantošana, piešķirot katram aprīkojumam īpašu iekārtu grupu un kategoriju vai sniedzot visu informāciju, kas ir nepieciešama aizsardzības sistēmas, ierīces vai sastāvdaļas drošai darbībai.

3. Noteikumu prasības attiecas uz šādiem objektiem (turpmāk - objekti):

3.1. iekārtām un aizsardzības sistēmām, kas paredzētas lietošanai sprādzienbīstamā vidē;

3.2. drošības ierīcēm, kontrolierīcēm un regulēšanas ierīcēm, kas paredzētas lietošanai ārpus sprādzienbīstamas vides, bet nodrošina vai veicina iekārtu un aizsardzības sistēmu drošu darbību sprādzienbīstamos apstākļos;

3.3. sastāvdaļām, kuras paredzēts iebūvēt 3.1.apakšpunktā minētajās iekārtās un aizsardzības sistēmās.

4. Noteikumi neattiecas uz:

4.1. iekārtām, kas paredzētas izmantošanai mājsaimniecībā un nekomerciālā vidē, kur sprādzienbīstamības iespēja ir minimāla, un vienīgi tad, ja ir nejauši notikusi gāzveida kurināmā noplūde;

4.2. medicīniskajām ierīcēm, kas paredzētas lietošanai ārstniecības iestādēs;

4.3. iekārtām, kuru sprādzienbīstamību rada sprāgstvielas vai ķīmiski nestabilas vielas;

4.4. individuālajiem aizsardzības līdzekļiem;

4.5. jūras kuģiem un mobilajām jūras konstrukcijām un to iekārtām;

4.6. pasažieru un kravas transportlīdzekļiem, kas paredzēti pasažieru un kravas pārvadāšanai pa autoceļiem, dzelzceļu, ūdensceļiem un gaisu, izņemot transportlīdzekļus, kas paredzēti lietošanai sprādzienbīstamā vidē;

4.7. Nacionālo bruņoto spēku rīcībā esošajiem ieročiem, munīciju un militārajiem materiāliem;

4.8. Iekšlietu ministrijas padotībā esošo iestāžu rīcībā esošajiem ieročiem, munīciju un sprāgstvielām.

5. Objektus piedāvā tirgū un nodod lietošanā, ja tie pareizi uzstādīti un lietoti, kā arī atbilst šajos noteikumos noteiktajām prasībām.

6. Šo noteikumu prasības neattiecas uz tirdzniecības izstādēs, skatēs vai gadatirgos demonstrētiem objektiem, ja par to neatbilstību ir skaidri norādīta informācija, kurā arī norādīts, ka šie objekti netiks laisti tirgū un nodoti ekspluatācijā, kamēr ražotājs nebūs nodrošinājis to atbilstība šo noteikumu prasībām. Demonstrāciju laikā ir jānodrošina atbilstoši drošības pasākumi, lai nodrošinātu cilvēku drošību un aizsardzību.

7. Objektus, kas atbilst piemērojamo standartu vai to daļu prasībām, uz kuriem atsauces ir publicētas Eiropas Savienības Oficiālajā Vēstnesī, uzskata par atbilstošiem šo noteikumu 4.nodaļā noteiktajām būtiskajām drošuma prasībām, kuras aptver šie standarti vai to daļas.

8. Nacionālā standartizācijas institūcija publicē savā tīmekļa vietnē sarakstu ar piemērojamiem standartiem, kas adaptēti nacionālo standartu statusā.

9. Tirgus uzraudzības iestāde, kas veic objektu uzraudzību, šo noteikumu izpratnē ir Patērētāju tiesību aizsardzības centrs.

**2. Iekārtu klasifikācija un klasificēšanas kritēriji**

10. Atkarībā no iekārtu aizsardzības līmeņa paredzētajos lietošanas apstākļos I grupas iekārtas iedala M1 un M2 kategorijā, bet II grupas iekārtas - 1., 2. un 3.kategorijā.

11. Iekārtas un aizsargsistēmas var būt projektētas noteiktai sprādzienbīstamai videi un šādā gadījumā tās ir attiecīgi marķētas.

**2.1. I grupas iekārtas**

12. M1 kategorijas iekārtas:

12.1. ir paredzētas lietošanai šahtu apakšzemes daļās un šo šahtu virszemes aprīkojumā, kurš tieši pakļauts raktuvju gāzu un/vai uzliesmojošu putekļu sprādziena draudiem;

12.2. ir projektētas un apgādātas ar nepieciešamajām speciālajām aizsargsistēmām atbilstoši ražotāja noteiktajiem darbības parametriem, nodrošinot ļoti augstu aizsardzības līmeni;

12.3. spēj darboties sprādzienbīstamā vidē, pat ja tām ir bojājumi, un tām ir divkārša aizsargsistēma, lai nodrošinātu nepieciešamo aizsardzības līmeni, ja nedarbojas viena aizsargsistēma (aizsardzību nodrošina otra, no tās neatkarīga, aizsargsistēma) vai vienlaikus notiek divi viens no otra neatkarīgi bojājumi;

12.4. ir projektētas, ievērojot šo noteikumu 93.punktā noteiktās papildprasības.

13. M2 kategorijas iekārtas:

13.1. ir projektētas un izgatavotas atbilstoši ražotāja noteiktajiem darbības parametriem, nodrošinot augstu aizsardzības līmeni;

13.2. ir paredzētas lietošanai raktuvēs apakšzemē (šahtās), kā arī virszemē, kur iespējama raktuvju gāzu vai uzliesmojošu putekļu izdalīšanās;

13.3. ir izgatavotas tā, lai būtu iespēja tās izslēgt;

13.4. ir nodrošinātas ar tādām aizsargsistēmām, kas nodrošina nepieciešamo aizsardzības līmeni normālos, kā arī sarežģītos darbības apstākļos, kas radušies iekārtas nepareizas lietošanas vai apkārtējās vides apstākļu maiņas dēļ;

13.5. ir projektētas, ievērojot šo noteikumu 94.punktā noteiktās papildprasības.

**2.2. II grupas iekārtas**

14. 1.kategorijas iekārtas:

14.1. ir projektētas un izgatavotas atbilstoši ražotāja noteiktajiem darbības parametriem, nodrošinot ļoti augstu aizsardzības līmeni;

14.2. ir paredzētas lietošanai vietās, kurās pastāvīgi, ilgstoši vai bieži veidojas uzliesmojošu vielu gāzu, tvaiku, miglas vai putekļu radīti sprādziena draudi;

14.3. spēj darboties, pat ja tām ir bojājumi, un nodrošināt nepieciešamo aizsardzības līmeni, ja nedarbojas viena aizsargsistēma (aizsardzību nodrošina otra, no tās neatkarīga, aizsargsistēma) vai vienlaikus notiek divi viens no otra neatkarīgi bojājumi;

14.4. ir projektētas, ievērojot šo noteikumu 92. un 93.punktā noteiktās papildprasības.

15. 2.kategorijas iekārtas:

15.1. ir projektētas un izgatavotas atbilstoši ražotāja noteiktajiem darbības parametriem, lai nodrošinātu augstu aizsardzības līmeni;

15.2. ir paredzētas lietošanai vietās, kurās dažreiz un īslaicīgi ir iespējami uzliesmojošu vielu gāzu, tvaiku, miglas vai putekļu radīti sprādziena draudi;

15.3. nodrošina nepieciešamo aizsardzības līmeni, ja bieži atkārtojas darbības traucējumi vai ir vienkārši bojājumi;

15.4. atbilst šo noteikumu 97. un 98.punktā noteiktajām papildprasībām.

16. 3.kategorijas iekārtas:

16.1. ir projektētas un izgatavotas atbilstoši ražotāja noteiktajiem darbības parametriem, nodrošinot pietiekamu aizsardzības līmeni;

16.2. ir paredzētas lietošanai vietās, kurās uzliesmojošu vielu gāzu, tvaiku, miglas un/vai putekļu radīti sprādziena draudi ir maz iespējami un, ja tie rodas, ir īslaicīgi;

16.3. nodrošina nepieciešamo aizsardzības līmeni tikai to normālas darbības laikā;

16.4. atbilst šo noteikumu 99. un 100.punktā noteiktajām papildprasībām.

3. Iesaistīto personu pienākumi

17. Iesaistītās personas pēc tirgus uzraudzības iestādes pieprasījuma sniedz informāciju par objektu, norādot:

17.1. visas iesaistītās personas, kuri tiem piegādājuši objektu;

17.2. visas iesaistītās personas, kuriem tie piegādājuši objektu.

18. Iesaistītās personas nodrošina šo noteikumu 17.punktā norādītās informācijas pieejamību tirgus uzraudzības iestādei 10 gadus pēc tam, kad tiem piegādāts vai tie piegādājuši objektu.

**3.1. Ražotāju pienākumi**

19. Šo noteikumu izpratnē importētāju un izplatītāju uzskata par ražotāju un tam ir šajā nodaļā noteiktie pienākumi, ja tas laiž tirgū objektu ar savu vārdu vai preču zīmi vai izmaina tirgū laisto objektu tā, ka tas var ietekmēt iekārtu un aizsargsistēmu atbilstību šo noteikumu 4.nodaļā noteiktajām būtiskajām drošības prasībām.

20. Laižot tirgū objektus ražotāji nodrošina, ka tie ir projektēti un ražoti atbilstoši šo noteikumu 4.nodaļā noteiktajām būtiskajām drošuma prasībām.

21. Ražotāji objektiem sagatavo šo noteikumu 6.nodaļā minēto tehnisko dokumentāciju un veic attiecīgo šo noteikumu 5.nodaļā noteikto atbilstības novērtēšanas procedūru vai nodrošina, ka tā ir veikta.

22. Ja ar atbilstības novērtēšanas procedūru ir pierādīts, ka objekts, kas nav sastāvdaļa, atbilst noteikumu piemērojamajām prasībām, ražotāji sagatavo atbilstības deklarāciju un uzliek CE atbilstības marķējumu.

23. Ja ar attiecīgo atbilstības nodrošināšanas procedūru ir pierādīts, ka sastāvdaļa atbilst piemērojamajām prasībām, ražotāji sagatavo 117.punktā minēto atbilstības apliecinājumu.

24. Ražotāji nodrošina, ka ikvienam produktam pēc vajadzības ir pievienota vai nu atbilstības deklarācija, vai attiecīgs atbilstības apliecinājums. Ja vienam lietotājam piegādā lielu skaitu objektu, objektu partijai vai attiecīgajam sūtījumam pievieno tikai vienu kopiju.

25. Ražotāji glabā tehnisko dokumentāciju un atbilstības deklarāciju vai attiecīgā gadījumā atbilstības apliecinājumu 10 gadus pēc objektu laišanas tirgū.

26. Objektu sērijveida ražošanas gadījumā ražotāji nodrošina kontroles procedūru izstrādi, lai nodrošinātu pastāvīgu objektu atbilstību šo noteikumu prasībām, un pienācīgi ņem vērā izmaiņas objektu konstrukcijā vai raksturlielumos, kā arī piemērojamajos standartos vai citās tehniskajās specifikācijās, uz kuru pamata ir apliecināta objektu atbilstība šo noteikumu prasībām.

27. Ja nepieciešams izvērtēt objektu radīto risku, ražotāji veic tirgū piedāvāto objektu testēšanu un izvērtēšanu, uztur sūdzību, neatbilstību un no tirgus atsaukto objektu reģistrus, kā arī informē izplatītājus par minēto darbību veikšanu.

28. Ražotāji nodrošina, ka tirgū laistie objekti ir marķēti ar tipa, partijas vai sērijas numuru, ja tas nav iespējams objektu īpatnību dēļ, to uzliek uz iepakojuma un pievienotajiem dokumentiem.

29. Ražotāji nodrošina, ka objektiem, kas nav sastāvdaļas un ko tie laiduši tirgū, ir īpašais sprādziendrošuma marķējums (2.pielikums) un attiecīgā gadījumā šo noteikumu 235.punktā norādītais cita veida marķējums un informācija.

30. Ražotāji uz objekta norāda savu nosaukumu vai reģistrētu preču zīmi un pasta adresi valsts valodā, kurā var sazināties ar ražotāju. Ja minētās informācijas norādīšanai nepieciešama objekta iepakojuma atvēršana, to norāda uz iepakojuma vai objektam pievienotajā dokumentā.

31. Ražotāji nodrošina, ka objektam pievienota lietošanas instrukcija un drošuma informācija valsts valodā. Lietošanas instrukcija un drošuma informācija, kā arī cita uz objekta norādītā informācija ir skaidra un saprotama.

32. Ražotāji, kuri uzskata vai kuriem ir pamats uzskatīt, ka objekts, kuru tie ir laiduši tirgū, neatbilst šo noteikumu prasībām, nekavējoties veic korektīvās darbības, lai nodrošinātu objekta atbilstību šo noteikumu prasībām vai, ja nepieciešams, lai atsauktu vai izņemtu to no tirgus. Ja objekts rada apdraudējumu, ražotāji nekavējoties par to informē tirgus uzraudzības iestādi, norādot detalizētu informāciju, jo īpaši par neatbilstību un veiktajām korektīvajām darbībām.

33. Pēc tirgus uzraudzības iestādes pieprasījuma ražotāji tai sniedz visu nepieciešamo informāciju un dokumentāciju valsts valodā, lai pierādītu objekta atbilstību šo noteikumu prasībām. Pēc tirgus uzraudzības iestādes pieprasījuma ražotāji sadarbojas ar tirgus uzraudzības iestādi jebkādos pasākumos, lai novērstu tirgū objektu radīto risku.

**3.2. Pilnvarotie pārstāvji**

34. Ražotājs ar rakstisku pilnvaru var iecelt pilnvarotu pārstāvi. Pilnvarā neiekļauj šo noteikumu 19., 20., 21., 22. un 23.punktā noteiktos pienākumus.

35. Pilnvarotais pārstāvis veic vismaz šādus pienākumus:

35.1. 10 gadus pēc objekta laišanas tirgū glabā tirgus uzraudzības iestādei pieejamu atbilstības deklarāciju un tehnisko dokumentāciju;

35.2. pēc pamatota tirgus uzraudzības iestādes pieprasījuma sniedz visu informāciju un dokumentāciju, kas nepieciešama, lai pierādītu objekta atbilstību;

35.3. pēc tirgus uzraudzības iestādes pieprasījuma sadarbojas ar tirgus uzraudzības iestādi jebkādos pasākumos, kas tiek veikti, lai novērstu objekta radītos riskus, ievērojot pilnvarojumu.

**3.3. Importētāju pienākumi**

36. Importētāji laiž tirgū šo noteikumu prasībām atbilstošus objektus.

37. Pirms objekta laišanas tirgū importētāji nodrošina, ka ražotājs ir veicis attiecīgo šo noteikumu 5.nodaļā noteikto atbilstības novērtēšanas procedūru, sagatavojis atbilstošo tehnisko dokumentāciju, marķējis objektu ar CE atbilstības marķējumu, pievienojis atbilstības deklarāciju vai atbilstības apliecinājumu, kā arī ir izpildījis šo noteikumu 28., 29. un 30.punktā noteiktos pienākumus.

38. Importētāji, kuri uzskata vai kuriem ir iemesls uzskatīt, ka objekts neatbilst 4.nodaļā noteiktajām būtiskajām drošuma prasībām, objektu nelaiž tirgū līdz brīdim, kamēr attiecīgā iesaistītā persona nav panākusi to atbilstību šo noteikumu būtiskajām drošuma prasībām. Ja objekts rada apdraudējumu, importētājs par to informē ražotāju un tirgus uzraudzības iestādi.

39. Importētāji uz objekta norāda savu nosaukumu vai reģistrēto preču zīmi un pasta adresi valsts valodā, kurā var sazināties ar importētāju. Ja minētās informācijas norādīšanai nepieciešama objekta iepakojuma atvēršana, to norāda uz iepakojuma vai objektam pievienotajā dokumentā.

40. Importētāji nodrošina, ka objektam ir pievienota lietošanas instrukcija un drošuma informācija valsts valodā.

41. Importētāji nodrošina, ka laikā, kad tie ir atbildīgi par objektu, to uzglabāšanas un pārvadāšanas apstākļi negatīvi neietekmē to atbilstību šo noteikumu 4.nodaļā noteiktajām būtiskajām drošuma prasībām.

42. Nepieciešamības gadījumā, importētāji ņemot vērā objekta radītos riskus, veic tirgū piedāvāto objektu paraugu testēšanu un izvērtēšanu, uztur sūdzību, neatbilstību un no tirgus atsaukto objektu reģistrus, kā arī informē izplatītājus par minēto darbību veikšanu.

43. Importētāji, kuri uzskata vai kuriem ir pamats uzskatīt, ka objekts, kuru tie ir laiduši tirgū, neatbilst šo noteikumu prasībām, nekavējoties veic korektīvās darbības, lai nodrošinātu objekta atbilstību šo noteikumu prasībām vai, ja nepieciešams, lai atsauktu vai izņemtu tos no tirgus. Ja objekts rada risku, importētāji nekavējoties par to informē tirgus uzraudzības iestādi, norādot detalizētu informāciju, jo īpaši par neatbilstībām un veiktajām korektīvajām darbībām.

44. Importētāji 10 gadus pēc objekta laišanas tirgū glabā tirgus uzraudzības iestādēm pieejamu atbilstības deklarācijas kopiju un attiecīgā gadījumā atbilstības apliecinājumu, kā arī pēc tirgus uzraudzības iestādes pieprasījuma nodrošina pieejamību tehniskajai dokumentācijai.

45. Pēc tirgus uzraudzības iestādes pieprasījuma importētāji tai sniedz visu nepieciešamo informāciju un dokumentāciju valsts valodā, lai pierādītu objekta atbilstību šo noteikumu prasībām.

46. Pēc tirgus uzraudzības iestādes pieprasījuma importētāji sadarbojas ar tirgus uzraudzības iestādi jebkādos pasākumos, lai novērstu tirgū laisto objektu radīto risku.

**3.4. Izplatītāju pienākumi**

47. Piedāvājot tirgū objektu, izplatītāji rīkojas ar atbilstošu rūpību, lai ievēroto šo noteikumu prasības.

48. Pirms objekta piedāvāšanas tirgū, izplatītāji pārliecinās, ka objekts ir marķēts ar CE atbilstības marķējumu, ka tam attiecīgā gadījumā ir pievienota atbilstības deklarācija vai atbilstības apliecinājums un vajadzīgie dokumenti, lietošanas instrukcija un drošuma informācija valsts valodā, kā arī ražotājs ir ievērojis šo noteikumu 28., 29. un 30.punkta prasības, savukārt importētājs ir ievērojis šo noteikumu 39.punkta prasības.

49. Izplatītāji, kuri uzskata vai kuriem ir iemesls uzskatīt, ka i objekts neatbilst šo noteikumu 4.nodaļā noteiktajām būtiskajām drošuma prasībām, nepiedāvā tirgū objektu līdz brīdim, kamēr attiecīgā iesaistītā persona nav panākusi to atbilstību šo noteikumu būtiskajām drošuma prasībām. Ja objekts rada risku, izplatītājs par to informē ražotāju vai importētāju un tirgus uzraudzības iestādi.

50. Izplatītāji nodrošina, ka laikā, kad tie ir atbildīgi par objektu, to uzglabāšanas un pārvadāšanas apstākļi negatīvi neietekmē objekta atbilstību šo noteikumu 4.nodaļā noteiktajām būtiskajām drošuma prasībām.

51. Izplatītāji, kuri uzskata vai kuriem ir pamats uzskatīt, ka objekts, kuru tie ir piedāvājuši tirgū, neatbilst šo noteikumu prasībām, nodrošina, ka tiek veiktas nepieciešamās korektīvās darbības, lai nodrošinātu objekta atbilstību šo noteikumu prasībām vai, ja nepieciešams, lai atsauktu vai izņemtu to no tirgus. Ja objekta rada risku, izplatītāji nekavējoties par to informē tirgus uzraudzības iestādi, norādot detalizētu informāciju, jo īpaši par neatbilstībām un veiktajām korektīvajām darbībām.

52. Pēc tirgus uzraudzības iestādes pieprasījuma izplatītāji tai sniedz visu nepieciešamo informāciju un dokumentāciju valsts valodā, lai pierādītu objekta atbilstību šo noteikumu prasībām.

53. Pēc tirgus uzraudzības iestādes pieprasījuma izplatītāji sadarbojas ar tirgus uzraudzības iestādi jebkādos pasākumos, lai novērstu tirgū piedāvāto objektu radīto risku.

**4. Būtiskās drošuma prasības iekārtu un aizsargsistēmu projektēšanā un izgatavošanā**

54. Šo noteikumu 4.nodaļā noteiktās būtiskās drošuma prasības attiecināmas arī uz 3.2.apakšpunktā minētām ierīcēm, ja tas nepieciešams šo ierīču nodrošināšanai pret sprādzienbīstamību.

**4.1. Materiālu izvēle iekārtām un aizsargsistēmām**

55. Iekārtu un aizsargsistēmu materiālus izvēlas tā, lai, darbojoties ar paredzēto slodzi paredzamajā darba vidē, tie neizraisītu sprādzienu.

56. Ražotāja noteikto darbības apstākļu robežās izmantotie materiāli un sprādzienbīstamo vidi veidojošās sastāvdaļas nedrīkst radīt ķīmiskas reakcijas, kas varētu vājināt aizsardzību pret sprādzieniem.

57. Ražotājs izvēlas materiālus tā, lai paredzamās izmaiņas to raksturlielumos un to savienojums ar citiem materiāliem nesamazinātu nepieciešamo aizsardzību pret sprādzieniem. Ražotājs īpaši ņem vērā materiālu korozijas un nodiluma īpašības, to elektrovadītspēju, triecienizturību, izturību pret novecošanos, kā arī temperatūras svārstību ietekmi.

**4.2. Projektēšana un izgatavošana**

58. Ražotājs projektē un izgatavo iekārtas un aizsargsistēmas, ievērojot tehnoloģijas kritērijus (lietošana atbilstoši iekārtu grupai, kategorijai un visai ražotāja sniegtajai informācijai, kas nepieciešama to drošai darbībai), lai aizsargātu tās pret sprādzieniem visā paredzētajā lietošanas laikā.

59. Projektējot iekārtas un aizsargsistēmas, ražotājs ievēro būtiskās drošuma prasības sprādziena novēršanai:

59.1. ja iespējams, nodrošina, lai iekārtas un aizsargsistēmas darbojoties neradītu sprādzienbīstamu vidi;

59.2. nodrošina, lai telpās tiktu ievērotas jebkura elektriska vai neelektriska aizdedzes avota īpašības;

59.3. ja sprādziens tomēr notiek, nodrošina, lai nekavējoties tiktu likvidēts un/vai ierobežots sprādziena liesmu rādiuss un sprādziena spiediens līdz pietiekamam drošības līmenim.

60. Sastāvdaļas, kas paredzētas iemontēšanai iekārtās un aizsargsistēmās vai lietotas to nomaiņai, ražotājs projektē un izgatavo tā, lai tās nodrošinātu aizsardzību pret sprādzieniem, kad tās ir uzstādītas saskaņā ar ražotāja instrukcijām.

61. Iekārtas un aizsargsistēmas projektē un izgatavo pēc detalizētas iespējamo darbības defektu analīzes, lai nepieļautu bīstamas situācijas. Ņem vērā jebkuru iespējamu nepareizu lietošanu.

62. Iekārtas un aizsargsistēmas projektē un izgatavo ievērojot īpašus pārbaudes un uzturēšanas nosacījumus.

63. Iekārtas un aizsargsistēmas projektē un izgatavo tā, lai tās būtu darbspējīgas faktiskajos vai paredzamajos apkārtējās vides apstākļos.

64. Aizsardzībai pret noplūdēm:

64.1. iekārtas, no kurām iespējama degtspējīgu gāzu vai putekļu noplūde, ražotājs izmanto slēgtas (hermētiskas) konstrukcijas;

64.2. iekārtu konstrukcijas, kurās ir atveres vai neblīvi savienojumi, ražotājs izveido tā, lai iekārtā izveidojušās gāzes vai putekļi izplūstot neradītu sprādzienbīstamu vidi iekārtas ārpusē;

64.3. iekārtu konstrukcijas ražotājs izveido tā, lai uzpildes vai iztukšošanas laikā ierobežotu degtspējīgu vielu noplūdi pa uzpildes vai iztukšošanas vietām.

65. Iekārtas un aizsargsistēmas, uz kuru virsmām uzkrājušies putekļi var uzliesmot, projektē tā, lai:

65.1. virsmas būtu viegli notīrāmas un putekļu uzkrāšanās uz tām tiktu maksimāli ierobežota;

65.2. virsmu sasilšanas temperatūra būtu ievērojami zemāka par uzkrājušos putekļu uzliesmošanas temperatūru;

65.3. varētu pazemināt temperatūru uz virsmām, ja nepieciešams novērst uzkrājušos putekļu sasilšanu.

66. Iekārtas un aizsargsistēmas, kuras var tikt pakļautas iespējamām pārslodzēm, nodrošina ar papildu aizsardzību, lai tās varētu izturēt palielinātas slodzes un tas neietekmētu sprādzienaizsardzību.

67. Iekārtu un aizsargsistēmu apvalkus, kuri nodrošina sprādzienaizsardzību, konstruē tā, lai to noņemšana būtu iespējama tikai ar speciālu instrumentu palīdzību vai nodrošinot piemērotus aizsardzības pasākumus.

68. Aizsardzība pret citiem apdraudējuma faktoriem iekārtās un aizsargsistēmās ir tāda, lai:

68.1. tiešā vai netiešā saskarē neradītu fiziskas traumas vai citu kaitējumu;

68.2. atklātās daļas virsmas augsta temperatūra vai to radītais izstarojums neradītu apdraudējumu;

68.3. neelektriska rakstura bīstamie faktori neradītu sprādzienbīstamību;

68.4. paredzamajos pārslodzes apstākļos nerastos un nepieaugtu bīstamu situāciju draudi.

69. Šo noteikumu 68.punktā noteiktās prasības piemēro, ciktāl tās nav pretrunā ar citu normatīvo aktu prasībām.

70. Projektēšanas stadijā ražotājs ar mērīšanas, regulēšanas un kontroles ierīcēm (piemēram, maksimālās strāvas slēdži, temperatūras ierobežotāji, diferenciālie spiediena slēdži, plūsmas mērītāji, laika releji, ātruma pārsniegšanas monitori) novērš iekārtu pārslodzes.

71. Noslēgtās iekārtu un aizsargsistēmu nedrošās daļas, kuras var izraisīt sprādzienbīstamu vidi vai aizdegšanos un kuras atrodas noslēgtā telpā, konstruē tā, lai nodrošinātu šīs telpas iekšējā sprādziena spiediena izturību un novērstu eksplozijas pāreju ārpus telpas.

**4.3. Iespējamie aizdegšanās avoti**

72. Iekārtās un aizsargsistēmās nav pieļaujama dažādu aizdegšanās avotu (piemēram, dzirksteļu, liesmu, elektrisko loku, virsmas augstas temperatūras, akustiskās enerģijas, optiskā starojuma, elektromagnētisko viļņu) rašanās.

73. Veicot atbilstošus pasākumus, novērš elektrostatisko lādiņu veidošanos, kuri var radīt bīstamas izlādes.

74. Iekārtu strāvu vadītspējīgās daļās nav pieļaujamas klejojošās strāvas un noplūdes strāvas, kuras var izraisīt koroziju, virsmu pārkaršanu vai dzirksteles, kā arī aizdegšanos.

75. Projektēšanas posmā ražotājs pēc iespējas novērš iespējamos pārkaršanas cēloņus, ko var izraisīt berze vai triecieni starp materiāliem un daļām, kuras savstarpēji saskaras, rotējot vai iekļūstot svešķermenim.

76. Ražotājs spiediena kompensācijas iekārtās un aizsargsistēmās iekļauj mērīšanas, kontroles un regulēšanas ierīces, lai nepieļautu spiediena kompensācijas procesa triecienviļņus vai spiedienu, kas var radīt aizdegšanos.

77. Iekārtu un aizsargsistēmu ārējas iedarbības riska faktoru novēršanu nodrošina:

77.1. pietiekams aizsardzības līmenis pat mainīgos vides apstākļos (piemēram, strāva, mitrums, vibrācija, piesārņojums), ievērojot ražotāja noteiktos lietošanas apstākļu ierobežojumus, lai iekārtas un aizsargsistēmas droši veiktu paredzētās funkcijas;

77.2. iekārtas daļu izturība pret paredzamajiem mehāniskajiem un termiskajiem spriegumiem, kā arī esošo vai iespējamo ķīmisko vielu vai maisījumu iedarbību.

**4.4. Drošības ierīces**

78. Drošības ierīces izveido tā, lai tās darbotos neatkarīgi no iekārtas darbībai nepieciešamo mērīšanas vai kontroles ierīču darbības.

79. Tehniskie līdzekļi ir tādi, kas nodrošina pietiekami ātru drošības ierīču bojājumu atklāšanu, lai līdz minimumam samazinātu bīstamu situāciju rašanās iespēju.

80. Vadības iekārtas un displejus ražotājs projektē un izgatavo tā, lai tiktu ievēroti ergonomikas principi un visaugstākajā līmenī nodrošināta aizsardzība pret sprādzienbīstamību.

81. Elektrisko ķēžu aizsardzību nodrošina, piemērojot bezatteices principus.

82. Drošības ierīces ieslēgšana ir tieša, bez programmētās vadības starpniecības. Ja drošības ierīce nedarbojas, nodrošina iekārtas un/vai aizsargsistēmu drošību, ja tas ir iespējams.

83. Drošības ierīces avārijas slēdzi pēc iespējas aprīko ar atkārtotas ieslēgšanas bloķētājiem (izslēdzējiem) tā, lai atkārtotā ieslēgšana būtu iespējama tikai pēc bloķētāju tīšas atgriešanas sākumstāvoklī.

84. Ciktāl mērīšanas līdzekļi attiecas uz sprādzienbīstamā vidē lietojamām iekārtām, tās projektē un izgatavo tā, lai:

84.1. tās spētu darboties paredzētajos un arī īpašos darbības apstākļos;

84.2. ja nepieciešams, būtu iespējams pārbaudīt nolasījumu precizitāti un mērīšanas līdzekļu darbspēju.

85. Projektēšanā paredz tādus drošības koeficientus, mērīšanas līdzekļu uzstādīšanas apstākļus un iespējamās novirzes mērīšanas sistēmā, kas nodrošinātu savlaicīgu trauksmes signāla iedarbināšanu, lai būtu iespēja novērst sprādzienbīstamību.

86. Iekārtas, aizsargsistēmas un drošības ierīces, kuras vada ar datora palīdzību, projektē, īpašu uzmanību pievēršot riskam, kas varētu rasties no kļūdām programmnodrošinājumā.

**4.5. Aizsargsistēmas**

87. Neparedzēti mainoties darbības apstākļiem un rodoties avārijas situācijai, aizsargsistēmas nodrošina automātiskas darbības iekārtu izslēgšanu ar rokas vadību, nesamazinot drošību.

88. Lai novērstu sprādziena draudus, avārijas izslēgšanas sistēmas nodrošina iespējami ātru un drošu uzkrātās enerģijas aizvadīšanu (izkliedēšanu) vai izolēšanu, izņemot elektroķīmiski uzkrāto enerģiju.

89. Aizsargsistēmas darbība ir droša neatkarīgi no pārējo iekārtu darbības arī tad, ja iekārtas un aizsargsistēmas enerģijas padeves traucējumi var radīt papildu apdraudējumu.

90. Iekārtas un aizsargsistēmas apgādā ar piemērotiem kabeļiem un ligzdām.

91. Ja iekārtas un aizsargsistēmas ir paredzēts lietot kopā ar citām iekārtām un aizsargsistēmām, jānodrošina šo savienojumu drošību.

92. Iekārtām un aizsargsistēmām, kuras ir apgādātas ar uztveršanas vai trauksmes ierīcēm sprādzienbīstamas vides rašanās kontrolei, pievieno nepieciešamo lietošanas instrukciju, lai nodrošinātu to pareizu uzstādīšanu un izvietošanu piemērotās vietās.

**4.6. Papildu prasības iekārtu projektēšanai un izgatavošanai**

93. I grupas M1 kategorijas iekārtas:

93.1. projektē un izgatavo tā, lai nepieļautu aizdegšanās avotu rašanos, pat ja iekārtai ir traucējumi tās darbībā;

93.2. projektē un apgādā ar divkāršu aizsardzību, lai nodrošinātu nepieciešamo aizsardzības līmeni, ja viens aizsarglīdzeklis nedarbojas (aizsardzību nodrošina otrs, no tā neatkarīgs, aizsarglīdzeklis) vai ja vienlaikus notiek divi viens no otra neatkarīgi bojājumi;

93.3. ja nepieciešams, apgādā ar papildu aizsargsistēmām, kas nodrošina to darbību sprādzienbīstamā vidē;

93.4. saglabā darbspēju sprādzienbīstamā vidē;

93.5. projektē un izgatavo tā, lai novērstu putekļu iekļūšanu iekārtās, ja nav pieļaujama putekļu iekļūšana tajās;

93.6. projektē un izgatavo tā, lai iekārtu virsmu temperatūra būtu ievērojami zemāka par iespējamo gaisa un putekļu maisījuma uzliesmošanas temperatūru un tiktu novērsta suspendēto putekļu aizdegšanās;

93.7. projektē un izgatavo tā, lai tās iekārtas daļas, kas var būt aizdegšanās avoti, varētu atvērt, kad iekārta ir izslēgta vai atvēršanas apstākļi ir pilnīgi droši. Ja iekārtu izslēgt nav iespējams, ražotājs pie iekārtas atveramās daļas piestiprina attiecīgu brīdinājumu. Ja nepieciešams, iekārtu apgādā ar papildu bloķēšanas sistēmu.

94. I grupas M2 kategorijas iekārtas:

94.1. apgādā ar aizsardzības līdzekļiem, kas novērš iekārtas aizdegšanās iespēju normālos, kā arī sarežģītos darbības apstākļos, kas rodas iekārtas nepareizas lietošanas vai vides apstākļu maiņas dēļ;

94.2. apgādā ar aizsardzības līdzekļiem, kas nodrošina iekārtas automātisku atvienošanos no enerģijas pievades avota, ja izveidojusies sprādzienbīstama vide;

94.3. projektē un izgatavo tā, lai tās iekārtas daļas, kas var būt aizdegšanās avoti, varētu atvērt, kad iekārta ir izslēgta vai aizsargāta ar papildu bloķēšanas sistēmu. Ja iekārtu izslēgt nav iespējams, ražotājs pie iekārtas atveramās daļas piestiprina attiecīgu brīdinājumu;

94.4. aizsargā pret gaisa un putekļu maisījuma radīto sprādzienbīstamību, ievērojot M1 kategorijas iekārtām noteiktās prasības.

95. II grupas 1.kategorijas iekārtas, kuras paredzēts lietot gāzu, tvaiku vai miglas radītā sprādzienbīstamā vidē:

95.1. nodrošina pret aizdegšanos, ja iekārtai ir daži bojājumi;

95.2. projektē un apgādā ar divkāršu aizsargsistēmu, lai nodrošinātu nepieciešamo aizsardzības līmeni, ja nedarbojas viena aizsargsistēma (aizsardzību nodrošina otra, no tās neatkarīga, aizsargsistēma) vai vienlaikus notiek divi viens no otra neatkarīgi bojājumi;

95.3. nodrošina pret virsmu pārkaršanu (noteiktās maksimālās temperatūras pārsniegšanu) pat visnelabvēlīgākajos darbības apstākļos;

95.4. aizsargā pret temperatūras paaugstināšanos, ko izraisa siltuma izdalīšanās un ķīmiskās reakcijas;

95.5. projektē un izgatavo tā, lai tās iekārtas daļas, kas var būt aizdegšanās avoti, varētu atvērt, kad iekārta ir izslēgta vai atvēršanas apstākļi ir pilnīgi droši. Pie iekārtas atveramās daļas piestiprina attiecīgu brīdinājumu. Ja nepieciešams, iekārtu apgādā ar papildu bloķēšanas sistēmu.

96. II grupas 1.kategorijas iekārtas, kuras paredzēts lietot gaisa un putekļu radītā sprādzienbīstamā vidē:

96.1. projektē un izgatavo tā, lai gaisa un putekļu maisījuma aizdegšanās nebūtu iespējama, pat ja iekārtai ir daži bojājumi;

96.2. projektē un apgādā ar divkāršu aizsargsistēmu, lai nodrošinātu nepieciešamo aizsardzības līmeni, ja nedarbojas viena aizsargsistēma (aizsardzību nodrošina otra, no tās neatkarīga, aizsargsistēma) vai vienlaikus notiek divi viens no otra neatkarīgi bojājumi;

96.3. ja nepieciešams, projektē un izgatavo tā, lai nodrošinātu putekļu iekļūšanu iekārtā vai izkļūšanu no tās tikai pa šim nolūkam paredzētām vietām. Šī prasība attiecas arī uz kabeļu ievadu un savienojumu vietām;

96.4. nodrošina, ka iekārtas daļu virsmas temperatūra saglabājas ievērojami zemāka par paredzamo gaisa vai putekļu maisījumu aizdegšanās temperatūru, lai nepieļautu uzkrāto putekļu aizdegšanos;

96.5. attiecībā uz iekārtas daļu drošu atvēršanu ievēro šo noteikumu 95.5.apakšpunktā noteiktās prasības.

97. II grupas 2.kategorijas iekārtas, kuras paredzēts lietot gāzu, tvaiku vai miglas radītā sprādzienbīstamā vidē:

97.1. projektē un izgatavo tā, lai nepieļautu aizdegšanās avotu rašanos, pat ja ir bieži iekārtas darbības traucējumi;

97.2. projektē un izgatavo tā, lai to virsmu temperatūra nepārsniegtu pieļaujamās robežas pat paaugstināta riska situācijās;

97.3. projektē tā, lai tās iekārtas daļas, kas var būt aizdegšanās avoti, varētu atvērt tikai tad, kad iekārta ir izslēgta vai aizsargāta ar atbilstošu bloķēšanas sistēmu. Ja iekārtu izslēgt nav iespējams, ražotājs pie iekārtas atveramās daļas piestiprina attiecīgu brīdinājumu.

98. II grupas 2.kategorijas iekārtas, kuras paredzēts lietot gaisa un putekļu radītā sprādzienbīstamā vidē, projektē un izgatavo tā, lai novērstu gaisa un putekļu maisījuma aizdegšanos, ja rodas vienkārši bojājumi vai ir bieži iekārtas darbības traucējumi, kā arī ievērojot šo noteikumu 95.3., 95.4. un 95.5.apakšpunktā noteiktās prasības.

99. II grupas 3.kategorijas iekārtas, kuras paredzēts lietot gāzu, tvaiku vai miglas radītā sprādzienbīstamā vidē:

99.1. projektē un izgatavo tā, lai iekārtas normālas darbības laikā apkārtējā vidē neveidotos iespējamie aizdegšanās avoti;

99.2. projektē un izgatavo tā, lai to virsmu temperatūra nepārsniegtu pieļaujamās robežas paredzētajos darbības apstākļos. Augstākas temperatūras izņēmuma gadījumos var būt pieļaujamas tikai tad, ja ražotājs nodrošina īpašus papildu aizsardzības pasākumus.

100. II grupas 3.kategorijas iekārtas, kuras paredzēts lietot gaisa un putekļu radītā sprādzienbīstamā vidē:

100.1. projektē un izgatavo tā, lai iekārtas normālas darbības laikā iespējamie aizdegšanās avoti neizraisītu gaisa un putekļu maisījumu aizdegšanos;

100.2. projektē un izgatavo tā, lai iekārtas virsmu temperatūra atbilstu šo noteikumu 96.4.apakšpunktā noteiktajām prasībām;

100.3. izgatavo tā, lai pa iekārtu (kabeļu ievadi un savienojumi) vietām putekļu daļiņas neiekļūtu iekārtas iekšpusē, neuzkrātos tur un neveidotu eksplozīvas koncentrācijas.

**4.7. Papildu prasības aizsargsistēmu projektēšanai un izgatavošanai**

101. Aizsargsistēmu funkcionālais izvietojums nodrošina iespējamā sprādziena iedarbības samazināšanu līdz pietiekamam drošuma līmenim.

102. Aizsargsistēmas projektē un izvieto tā, lai tās spētu apturēt sprādzienu sākumstadijā, novēršot bīstamu ķēdes reakciju, uzliesmojumu vai detonāciju.

103. Ja enerģijas pievade tiek pārtraukta, aizsargsistēmas saglabā darbspēju pietiekami ilgu laiku, lai izvairītos no bīstamām situācijām.

104. Aizsargsistēmas ir nodrošinātas pret iedarbību no ārienes un tās ietekmē nedrīkst zaudēt savas funkcionālās darbspējas.

105. Projektēšanas gaitā, izvēloties aizsargsistēmu konstrukcijās izmantojamos materiālus, ņem vērā maksimālā spiediena un temperatūras ietekmi, kas var rasties ārkārtēju apstākļu izraisīta sprādziena un paredzamā liesmu karstuma iespaidā.

106. Aizsargsistēmas, kuras projektētas, lai iekārta izturētu sprādziena spiedienu un sprādziena radīto triecienvilni, nedrīkst zaudēt darbspējas.

107. Palīgierīces, kas pievienotas aizsargsistēmām, iztur maksimāli iespējamo sprādziena spiedienu, nezaudējot darbspējas.

108. Projektējot aizsargsistēmas, ņem vērā sprādziena spiediena radītās reakcijas palīgierīcēs un pievienotajos cauruļvados.

109. Sprādziena spiediena slodzes samazināšanas ierīces projektē tā, lai aizsargsistēmās netiktu pārsniegta aizsardzības konstruktīvā izturība un netiktu apdraudēti apkārtējie cilvēki.

110. Sprādziena triecienviļņa slāpēšanas sistēmas projektē tā, lai tās spētu reaģēt uz sprādziena iedarbību, apturot vai noslāpējot to sākumstadijā, un nodrošinātu efektīvu pretdarbību, ņemot vērā maksimālo spiediena pieaugšanas ātrumu (līmeni) un maksimālo sprādziena spiedienu.

111. Aizsargsistēmas, kas paredzētas specifisku iekārtu ātrai izslēgšanai sprādziena sākumstadijā, projektē tā, lai tās būtu drošas pret iekšējā uzliesmojuma pārvadīšanu un, veicot darba funkcijas, saglabātu mehānisko izturību.

112. Aizsargsistēmā izmanto trauksmes signālus, kuri brīdina par nepieciešamību pārtraukt iekārtas darbību vai izslēgt tās iekārtas daļas, kuras vairs nespēj droši darboties.

**5. Atbilstības novērtēšana**

113. Lai novērtētu iekārtu atbilstību un, ja nepieciešams, arī 3.2.apakšpunktā minēto ierīču atbilstību ražotājs izvēlas šādas atbilstības novērtēšanas procedūras:

113.1. I grupas M1 kategorijas un II grupas 1.kategorijas iekārtām - ievēro B moduli saskaņā ar šo noteikumu 6.2.nodaļā noteiktajām prasībām, kā arī vienu no šādām procedūrām:

113.1.1. D moduli saskaņā ar šo noteikumu 6.4.nodaļā noteiktajām prasībām;

113.1.2. F moduli saskaņā ar šo noteikumu 6.5.nodaļā noteiktajām prasībām;

113.2. I grupas M2 kategorijas un II grupas 2.kategorijas iekārtām:

113.2.1. attiecībā uz šo grupu un kategoriju iekšdedzes dzinējiem un elektroiekārtām ievēro B moduli saskaņā ar šo noteikumu 6.2.nodaļā noteiktajām prasībām, kā arī vienu no šādām procedūrām:

113.2.1.1. C1 moduli saskaņā ar šo noteikumu 6.3.nodaļā noteiktajām prasībām;

113.2.1.2. E moduli saskaņā ar šo noteikumu 6.6.nodaļā noteiktajām prasībām;

113.2.2. attiecībā uz citām šo grupu un kategoriju iekārtām ievēro A moduli saskaņā ar šo noteikumu 6.1.nodaļā noteiktajām prasībām un sastāda tehnisko dokumentāciju, kuru apstiprina paziņotā institūcija;

113.3. II grupas 3.kategorijas iekārtām ievēro A moduli saskaņā ar šo noteikumu 6.1.nodaļā noteiktajām prasībām;

113.4. I un II grupas iekārtām papildus 113.1., 113.2., 113.3.apakšpunktos minētājām atbilstības novērtēšanas procedūrām var ievērot G moduli saskaņā ar šo noteikumu 6.7.nodaļā noteiktajām prasībām;

114. Aizsargsistēmu atbilstības novērtēšanai ievēro šo noteikumu 113.1. un 113.4.apakšpunktos minētās atbilstības novērtēšanas procedūras.

115. Sastāvdaļām piemēro šo noteikumu 113.punktā minētās atbilstības novērtēšanas procedūras, izņemot CE atbilstības marķējuma uzlikšanu un atbilstības deklarācijas sagatavošanas procedūru.

116. Ražotājs sastāda atbilstības apliecinājumu, kas apstiprina sastāvdaļu atbilstību šo noteikumu piemērojamajām prasībām, paskaidrojumus par sastāvdaļu raksturlielumiem un nosacījumus, kā tās jāievieto (jāiemontē) iekārtās vai aizsargsistēmās, lai sekmētu pabeigtas iekārtas vai aizsargsistēmu atbilstību būtiskajām drošuma prasībām.

117. Papildus 113. un 113.punktā minētajām atbilstības novērtēšanas procedūrām attiecībā uz 68.punktā minētajiem iekārtu un aizsargsistēmu drošuma jautājumiem var ievērot arī A moduli saskaņā ar šo noteikumu 6.1.nodaļā noteiktajām prasībām.

118. Atkāpjoties no 113., 114. un 117.punkta, tirgus uzraudzības iestāde, balstoties uz attiecīgi pamatotu prasību, var atļaut laist tirgū un nodot ekspluatācijā objektus, kas nav sastāvdaļas un kuriem nav piemērotas 113., 114. un 117.punktā minētās procedūras, un kurus izmantotu aizsardzības nolūkā.

**6. Atbilstības novērtēšanas procedūras**

**6.1. Iekšējā ražošanas kontrole (A modulis)**

119. Iekšējā ražošanas kontrole ir atbilstības novērtēšanas procedūra, ar kuru ražotājs izpilda 120., 121., 122., 123., 124. un 125.punktā paredzētos pienākumus, kā arī nodrošina un paziņo uz savu atbildību, ka attiecīgie objekti atbilst šo noteikumu prasībām.

120. Ražotājs izstrādā tehnisko dokumentāciju. Dokumentācija dara iespējamu objekta atbilstības attiecīgajām prasībām novērtēšanu un tā ietver atbilstošu riska analīzi un novērtēšanu. Tehniskajā dokumentācijā norāda piemērojamās prasības, un, ciktāl tas nepieciešams novērtēšanai, tā aptver objekta projektēšanu, ražošanu un darbību. Tehniskajā dokumentācijā, ja piemērojams, ir iekļauti vismaz šādi elementi:

120.1. vispārīgs objekta apraksts;

120.2. skiču projekts un ražošanas rasējumi, sastāvdaļu, mezglu, strāvas slēgumu un citas shēmas;

120.3. apraksti un skaidrojumi, kas vajadzīgi minēto rasējumu un shēmu, kā arī objekta darbības izpratnei;

120.4. to pilnībā vai daļēji piemērojamo standartu saraksts, uz kuriem ir publicētas atsauces Eiropas Savienības Oficiālajā Vēstnesī, ja minētie piemērojamie standarti nav piemēroti, to risinājumu apraksti, kas piemēroti, lai atbilstu šo noteikumu būtiskajām drošuma prasībām, ieskaitot citu attiecīgo tehnisko specifikāciju uzskaitījumu. Ja piemērojamie standarti ir piemēroti daļēji, tehniskajā dokumentācijā norāda piemērotās standartu daļas;

120.5. veikto projekta aprēķinu, veikto pārbaužu un citi rezultāti;

120.6. testēšanas pārskati.

121. Ražotājs veic visus vajadzīgos pasākumus, lai ražošanas process un tā uzraudzība nodrošinātu izgatavoto objektu atbilstību 120.punktā minētajai tehniskajai dokumentācijai un šajos noteikumos minētajām prasībām, kas uz to attiecas.

122. Ražotājs uzliek CE atbilstības marķējumu katram atsevišķam objektam, kas nav sastāvdaļa un kas atbilst šajos noteikumos piemērojamajām prasībām.

123. Ražotājs rakstiski sagatavo objekta, kas nav sastāvdaļa, modeļa atbilstības deklarāciju un kopā ar tehnisko dokumentāciju glabā to pieejamu valsts iestādēm 10 gadus pēc objekta, kas nav sastāvdaļa, laišanas tirgū. Atbilstības deklarācijā identificē šāda objekta modeli, kuram tā sagatavota.

124. Atbilstības deklarācijas kopiju pēc pieprasījuma dara pieejamu attiecīgajām iestādēm.

125. Ražotājs rakstiski sagatavo katras sastāvdaļas modeļa atbilstības apliecinājumu un glabā to kopā ar tehnisko dokumentāciju pieejamu valsts iestādēm 10 gadus pēc sastāvdaļas laišanas tirgū. Atbilstības apliecinājumā identificē sastāvdaļu, kam šis apliecinājums ir sagatavots. Atbilstības apliecinājuma kopiju pievieno visām sastāvdaļām.

126. Ražotāja pilnvarotais pārstāvis var pildīt 122., 123., 124. un 125.punktā noteiktos ražotāja pienākumus ražotāja uzdevumā un atbildībā, ja tie ir precizēti pilnvarā.

**6.2. ES tipa pārbaude (B modulis)**

127. ES tipa pārbaude ir atbilstības novērtēšanas procedūras daļa, ar kuru paziņotā institūcija pārbauda objekta tehnisko projektu un pārliecinās un apliecina, ka objekta tehniskais projekts atbilst tām šo noteikumu prasībām, kuras uz to attiecas.

128. ES tipa pārbaudi veic pārbaudot pabeigtu objektu (produkcijas tipu), kas ir reprezentatīvs paredzamās produkcijas paraugs.

129. ES tipa pārbaudes pieteikumu ražotājs iesniedz vienai paziņotajai institūcijai pēc savas izvēles. Pieteikumā iekļauj šādu informāciju un dokumentāciju:

129.1. ražotāja nosaukumu un adresi un, ja iesniegumu iesniedz pilnvarotais pārstāvis, arī viņa nosaukumu un adresi;

129.2. rakstisku paziņojumu, ka tāds pats iesniegums nav iesniegts citai paziņotajai institūcijai;

129.3. tehnisko dokumentāciju. Tehniskā dokumentācija nodrošina iespēju novērtēt objekta atbilstību šo noteikumu piemērojamajām prasībām un tā ietver atbilstošu riska analīzi un novērtēšanu. Tehniskajā dokumentācijā norāda piemērojamās prasības, un, ciktāl tas ir nepieciešams novērtēšanai, tā aptver objekta projektēšanu, ražošanu un darbību. Tehniskajā dokumentācijā, ja piemērojams, ir iekļauti vismaz šādi elementi:

129.3.1. vispārīgs objekta apraksts;

129.3.2. skiču projekts un ražošanas rasējumi, sastāvdaļu, mezglu, strāvas slēgumu un citas shēmas;

129.3.3. apraksti un skaidrojumi, kas vajadzīgi minēto rasējumu un shēmu, un objekta darbības izpratnei;

129.3.4. to pilnībā vai daļēji piemēroto standartu saraksts, uz kuriem ir publicētas atsauces Eiropas Savienības Oficiālajā Vēstnesī, un, ja minētie piemērojamie standarti nav piemēroti, to risinājumu apraksti, kas piemēroti, lai atbilstu šo noteikumu būtiskajām drošuma prasībām, ieskaitot citu attiecīgo tehnisko specifikāciju uzskaitījumu. Ja piemērojamie standarti ir piemēroti daļēji, tehniskajā dokumentācijā norāda piemērotās standartu daļas;

129.3.5. veikto projekta aprēķinu, veikto pārbaužu un citi rezultāti;

129.3.6. testēšanas ziņojumus;

129.4. paraugi, kas ir reprezentatīvi paredzētās produkcijas paraugi. Paziņotā institūcija var pieprasīt papildus paraugus, ja tie vajadzīgi, lai veiktu testēšanas programmu;

130. Paziņotā institūcija:

130.1. pārbauda tehnisko dokumentāciju un pārliecinās, ka paraugs(-i) ir izgatavots(-i) saskaņā ar tehnisko dokumentāciju, un identificē tos elementus, kas izstrādāti saskaņā ar attiecīgo piemērojamo standartu piemērojamajiem noteikumiem, kā arī elementus, kas izstrādāti saskaņā ar citām attiecīgām tehniskajām specifikācijām;

130.2. veic atbilstošās pārbaudes un testus vai nodrošina to veikšanu, lai pārbaudītu, vai gadījumos, kad ražotājs izvēlējies piemērot attiecīgajos piemērojamajos standartos paredzētos risinājumus, tie piemēroti pareizi;

130.3. veic attiecīgās pārbaudes un testus vai nodrošina to veikšanu, lai pārbaudītu, vai gadījumos, kad nav tikuši piemēroti attiecīgajos piemērojamajos standartos paredzētie risinājumi, ražotāja izvēlētie risinājumi piemērot citas attiecīgās tehniskās specifikācijas atbilst attiecīgajām šo noteikumu būtiskajām drošuma prasībām;

130.4. vienojas ar ražotāju par vietu, kur tiks veiktas pārbaudes un testi.

131. Paziņotā institūcija sagatavo novērtējuma ziņojumu, kurā norāda pasākumus, kas veikti saskaņā ar 130.punktu, un šo pasākumu rezultātus. Neskarot savus pienākumus pret paziņojošajām iestādēm, paziņotā institūcija tikai ar ražotāja piekrišanu pilnīgi vai daļēji izpauž minētā ziņojuma saturu.

132. Ja tips atbilst šo noteikumu prasībām, kas attiecas uz konkrēto objektu, paziņotā institūcija izsniedz ražotājam ES tipa pārbaudes sertifikātu. Sertifikāts iekļauj ražotāja nosaukumu un adresi, pārbaudes secinājumus, sertifikāta derīguma nosacījumus, ja tādi ir, un apstiprinātā tipa identifikācijai nepieciešamo informāciju.

133. ES tipa pārbaudes sertifikātā un tā pielikumos ir visa attiecīgā informācija, kas ļauj novērtēt izgatavoto objektu atbilstību pārbaudītajam tipam un veikt pārbaudi lietošanas laikā.

134. Ja tips neatbilst šo noteikumu piemērojamām prasībām, paziņotā institūcija atsaka izdot ES tipa pārbaudes sertifikātu un attiecīgi informē pieteikuma iesniedzēju, precīzi norādot šāda atteikuma iemeslus.

135. Paziņotā institūcija apzina vispārpieņemto standartu izmaiņas, kas norāda, ka apstiprinātais tips turpmāk varētu neatbilst šo noteikumu piemērojamām prasībām, un nosaka, vai šādu izmaiņu rezultātā ir nepieciešama tālāka izpēte. Ja tā ir nepieciešama, paziņotā institūcija par to informē ražotāju.

136. Ražotājs informē paziņoto institūciju, kura glabā tehnisko dokumentāciju par ES tipa pārbaudes sertifikātu, par visām apstiprinātā tipa izmaiņām, kas var ietekmēt objekta atbilstību šo noteikumu būtiskajām drošuma prasībām vai minētā sertifikāta derīguma nosacījumus. Šādām izmaiņām ir vajadzīgs papildu apstiprinājums, ko pievieno kā papildinājumu sākotnējam ES tipa pārbaudes sertifikātam.

137. Paziņotā institūcija reizi pusgadā vai pēc pieprasījuma informē Ekonomikas ministriju par ES tipa pārbaudes sertifikātiem un/vai jebkuriem to papildinājumiem, kurus tā ir izsniegusi vai atsaukusi, un iesniedz Ekonomikas ministrijai šādu sertifikātu un/vai to papildinājumu sarakstu, kuri ir noraidīti vai kuru darbība ir pārtraukta vai citādi ierobežota.

138. Paziņotā institūcija informē pārējās paziņotās institūcijas par tiem ES tipa pārbaudes sertifikātiem un/vai to papildinājumiem, kurus šī institūcija ir atteikusi, anulējusi, apturējusi vai citādi ierobežojusi, un pēc pieprasījuma arī par tādiem sertifikātiem un/vai to papildinājumiem, kurus tā ir izsniegusi.

139. Eiropas Komisija, dalībvalstis un pārējās paziņotās institūcijas, iesniedzot pieprasījumu paziņotajā institūcijā, var saņemt ES tipa pārbaudes sertifikātu un/vai to papildinājumu kopijas.

140. Pēc pieprasījuma Eiropas Komisija un dalībvalstis var saņemt tehniskās dokumentācijas un paziņotās institūcijas veikto pārbaužu rezultātu kopijas. Paziņotā institūcija glabā ES tipa pārbaudes sertifikāta, tā pielikumu un papildinājumu, tehniskās dokumentācijas, arī ražotāja iesniegtās dokumentācijas, kopijas līdz minētā sertifikāta derīguma termiņa beigām.

141. Ražotājs nodrošina ES tipa pārbaudes sertifikāta, tā pielikumu un papildinājumu kopiju kopā ar tehnisko dokumentāciju pieejamību tirgus uzraudzības iestādei 10 gadus pēc iekārtu un aizsargsistēmu laišanas tirgū.

142. Ražotāja pilnvarotais pārstāvis var iesniegt 129.punktā minēto pieteikumu un pildīt pienākumus, kas izklāstīti 135., 136. un 141.punktā, ar noteikumu, ka tie ir precizēti pilnvarā.

**6.3. Atbilstība tipam, pamatojoties uz iekšējo ražošanas kontroli un uzraudzītām objekta pārbaudēm (C1 modulis)**

143. Atbilstība tipam, pamatojoties uz iekšējo ražošanas kontroli un uzraudzītām objekta pārbaudēm, ir atbilstības novērtēšanas procedūras daļa, ar kuru ražotājs izpilda šajā nodaļā norādītos pienākumus, kā arī tikai uz savu atbildību nodrošina un paziņo, ka attiecīgie objekti atbilst tipam, kas aprakstīts ES tipa pārbaudes sertifikātā un šo noteikumu prasībām, kuras uz tiem attiecas.

144. Ražotājs veic visus vajadzīgos pasākumus, lai ražošanas process un tā pārraudzība nodrošinātu izgatavoto objektu atbilstību ES tipa pārbaudes sertifikātā aprakstītajam tipam un šo noteikumu prasībām, kuras uz tiem attiecas.

145. Ražotājs vai cita persona, kura rīkojas ražotāja vārdā, katra atsevišķi izgatavota objekta vienu vai vairākus konkrētus aspektus pakļauj vienam vai vairākiem testiem, lai pārliecinātos par atbilstību ES tipa pārbaudes sertifikātā aprakstītajam tipam un attiecīgajām šo noteikumu prasībām.

146. Ražotājs uz paziņotās institūcijas atbildību ražošanas procesā uzliek paziņotās institūcijas identifikācijas numuru.

147. Ražotājs uzliek CE atbilstības marķējumu katram atsevišķam objektam, kas nav sastāvdaļa un kas atbilst ES tipa pārbaudes sertifikātā aprakstītajam tipam un šajos noteikumos noteiktajām prasībām.

148. Ražotājs rakstiski sagatavo objekta, kas nav sastāvdaļa, modeļa atbilstības deklarāciju un nodrošina tās pieejamību tirgus uzraudzības iestādei 10 gadus pēc objekta, kas nav sastāvdaļa, laišanas tirgū. Atbilstības deklarācijā identificē objekta modeli, kuram tā sagatavota. Atbilstības deklarācijas kopiju pievieno visiem objektiem, kas nav sastāvdaļas.

149. Ražotājs rakstiski sagatavo katras sastāvdaļas modeļa atbilstības apliecinājumu un nodrošina tās pieejamību tirgus uzraudzības iestādei 10 gadus pēc sastāvdaļas laišanas tirgū. Atbilstības apliecinājumā identificē objekta modeli, kam šis apliecinājums ir sagatavots. Atbilstības apliecinājuma kopiju pievieno visām sastāvdaļām.

150. Ražotāja pilnvarotais pārstāvis var pildīt ražotāja pienākumus, kas izklāstīti 147., 148. un 149.punktā, ar noteikumu, ka tie ir precizēti pilnvarā.

**6.4 Atbilstība tipam, pamatojoties uz ražošanas procesa kvalitātes nodrošināšanu (D modulis)**

151. Atbilstība tipam, pamatojoties uz ražošanas procesa kvalitātes nodrošināšanu, ir atbilstības novērtēšanas procedūras daļa, kurā ražotājs izpilda šo noteikumu 152. un 166., 167. un 168.punktā noteiktos pienākumus, kā arī tikai uz savu atbildību nodrošina un apliecina, ka attiecīgie objekti atbilst ES tipa pārbaudes sertifikātā aprakstītajam tipam un šo noteikumu prasībām, kas uz tiem attiecas.

152. Ražotājs izmanto apstiprinātu kvalitātes nodrošināšanas sistēmu attiecīgo objektu ražošanai, noslēguma pārbaudei un testēšanai, kā noteikts 153.-162.punktā, un ražotājs ir pakļauts 163., 164. un 165.punktā noteiktajai uzraudzībai.

153. Ražotājs pieteikumu novērtēt attiecīgo objektu kvalitātes nodrošināšanas sistēmu iesniedz paša izvēlētājai paziņotajai institūcijai. Pieteikumā iekļauj:

153.1. ražotāja nosaukumu un adresi un, ja pieteikumu iesniedz pilnvarotais pārstāvis, šī pārstāvja nosaukumu un adresi;

153.2. rakstisku apliecinājumu, ka tāds pats pieteikums nav iesniegts citai paziņotajai institūcijai;

153.3. visu attiecīgo informāciju par objektu paredzēto kategoriju;

153.4. kvalitātes nodrošināšanas sistēmas dokumentāciju;

153.5. tehnisko dokumentāciju, kas attiecas uz apstiprināto tipu un ES tipa pārbaudes sertifikāta kopiju.

154. Kvalitātes nodrošināšanas sistēma nodrošina objektu atbilstību ES tipa pārbaudes sertifikātā aprakstītajam tipam un piemērojamajām šo noteikumu prasībām.

155. Visus ražotāja pieņemtos kvalitātes sistēmas elementus, prasības un nosacījumus sistemātiski un pienācīgi dokumentē rakstiski, norādot veiktos pasākumus, pieņemtās procedūras un instrukcijas. Kvalitātes nodrošināšanas sistēmas dokumentācija ļauj konsekventi interpretēt kvalitātes programmas, plānus, rokasgrāmatas un dokumentāciju un iekļauj atbilstoši aprakstītu šādu informāciju:

155.1. kvalitātes nodrošināšanas mērķus un vadības organizatorisko struktūru, pienākumus un pilnvaras attiecībā uz objektu kvalitāti;

155.2. attiecīgās ražošanas, kvalitātes kontroles un kvalitātes nodrošināšanas metodes, procesus, un sistemātiski veicamās darbības;

155.3. pārbaudes un testus, kurus veic pirms ražošanas procesa, tā laikā un pēc tā pabeigšanas, un biežumu, kādā tos veic;

155.4. kvalitātes pierakstus, piemēram, inspekcijas ziņojumus un testu datus, kalibrēšanas datus, kā arī ziņojumus par attiecīgā personāla kvalifikāciju, u.c.;

155.5. līdzekļus nepieciešamās objekta kvalitātes sasniegšanas uzraudzībai un kvalitātes nodrošināšanas sistēmas efektīvai darbībai.

156. Paziņotā institūcija novērtē kvalitātes nodrošināšanas sistēmu, lai noteiktu, vai tā atbilst 154. un 155.punkta prasībām. Minētajām prasībām atbilst tie kvalitātes nodrošināšanas sistēmas elementi, kas atbilst attiecīgajām piemērojamā standarta specifikācijām.

157. Papildus pieredzei kvalitātes nodrošināšanas sistēmās vismaz vienam audita grupas dalībniekiem jābūt ar pieredzi attiecīgās objekta jomas un tehnoloģijas novērtēšanā un zināšanām par piemērojamajām šo noteikumu prasībām.

158. Audits ietver novērtēšanas apmeklējumu ražotāja telpās. Audita grupa izskata 153.5.apakšpunktā minēto tehnisko dokumentāciju, lai pārliecinātos par ražotāja spēju noteikt šo noteikumu atbilstīgās prasības un veikt nepieciešamās pārbaudes ar nolūku nodrošināt objekta atbilstību minētajām prasībām.

159. Lēmumu par 156.punktā veikto novērtēšanu paziņo ražotājam. Paziņojumā ietver audita secinājumus un novērtējuma lēmuma pamatojumu.

160. Ražotājs apņemas izpildīt pienākumus, kas izriet no apstiprinātās kvalitātes nodrošināšanas sistēmas, un nodrošināt tās pienācīgu un efektīvu darbību.

161. Ražotājs pastāvīgi informē paziņoto institūciju, kas apstiprinājusi kvalitātes nodrošināšanas sistēmu, par visām paredzētajām izmaiņām kvalitātes nodrošināšanas sistēmā.

162. Paziņotā institūcija novērtē visas ierosinātās izmaiņas un nolemj, vai grozītā kvalitātes nodrošināšanas sistēma joprojām atbildīs prasībām, kas minētas 154. un 155.punktā, vai arī ir nepieciešams pārvērtējums. Paziņotā institūcija savu lēmumu paziņo ražotājam. Paziņojumā ietver pārbaudes secinājumus un novērtējuma lēmuma pamatojumu.

163. Paziņotās institūcijas uzraudzības mērķis ir pārliecināties, ka ražotājs pienācīgi pilda pienākumus, kas izriet no apstiprinātās kvalitātes nodrošināšanas sistēmas.

164. Ražotājs novērtēšanas nolūkos nodrošina paziņotās institūcijas pārstāvjiem pieeju ražošanas, pārbaužu, testēšanas un noliktavu telpām un sniedz tai visu nepieciešamo informāciju, jo īpaši:

164.1. kvalitātes nodrošināšanas sistēmas dokumentāciju;

164.2. kvalitātes pierakstus, piemēram, pārbaudes ziņojumus un testu datus, kalibrēšanas datus, ziņojumus par attiecīgā personāla kvalifikāciju, u.c.

165. Paziņotā institūcija periodiski veic auditus, lai pārliecinātos, ka ražotājs uztur un piemēro kvalitātes nodrošināšanas sistēmu, un iesniedz ražotājam audita ziņojumu. Paziņotās institūcijas pārstāvji drīkst ierasties pie ražotāja bez brīdinājuma. Šādu apmeklējumu laikā paziņotā institūcija vajadzības gadījumā var veikt objektu testus vai nodrošināt to veikšanu, lai pārliecinātos, ka kvalitātes nodrošināšanas sistēma darbojas pareizi. Paziņotā institūcija iesniedz ražotājam apmeklējuma ziņojumu un, ja ir veikti testi, – testēšana pārskatu.

166. Ražotājs uzliek CE atbilstības marķējumu katram atsevišķam objektam, kas nav sastāvdaļa un kas atbilst ES tipa pārbaudes sertifikātā aprakstītajam tipam un šajos noteikumos piemērojamām prasībām, kā arī uz 153.punktā minētās paziņotās institūcijas atbildību marķējumam pievieno tās identifikācijas numuru.

167. Ražotājs sagatavo rakstisku katra objekta, kas nav sastāvdaļa, modeļa atbilstības deklarāciju un nodrošina tās pieejamību tirgus uzraudzības iestādei 10 gadus pēc objekta, kas nav sastāvdaļa, laišanas tirgū. Atbilstības deklarācijā identificē objekta modeli, kuram tā sagatavota. Atbilstības apliecinājuma kopiju pievieno visiem objektiem, kas nav sastāvdaļas.

168. Ražotājs sagatavo rakstisku katras sastāvdaļas modeļa atbilstības apliecinājumu un nodrošina tās pieejamību tirgus uzraudzības iestādei 10 gadus pēc sastāvdaļas laišanas tirgū. Atbilstības apliecinājumā identificē objekta modeli, kam šis apliecinājums ir sagatavots. Atbilstības apliecinājuma kopiju pievieno visām sastāvdaļām.

169. Ražotājs vismaz 10 gadus pēc objekta laišanas tirgū tirgus uzraudzības iestādes vajadzībām glabā:

169.1. noteikumu 153.punktā minēto dokumentāciju;

169.2. informāciju par šo noteikumu 161. un 162.punktā noteiktajām izmaiņām;

169.3. noteikumu 160., 162. un 164.punktā noteiktos paziņotās institūcijas lēmumus un ziņojumus.

170. Paziņotā institūcija reizi pusgadā vai pēc pieprasījuma informē Ekonomikas ministriju par visiem izsniegtajiem vai atsauktajiem kvalitātes nodrošināšanas sistēmas apstiprinājumiem un iesniedz Ekonomikas ministrijai tādu kvalitātes nodrošināšanas sistēmu apstiprinājumu sarakstu, kuri ir noraidīti, kuru darbība ir apturēta vai citādi ierobežota.

171. Paziņotā institūcija informē pārējās paziņotās institūcijas par tiem kvalitātes nodrošināšanas sistēmas apstiprinājuma lēmumiem, kurus tā ir atteikusi, anulējusi, apturējusi vai citādi ierobežojusi. Pēc pieprasījuma paziņotā institūcija informē arī par tiem kvalitātes nodrošināšanas sistēmas apstiprinājumiem lēmumiem, kurus tā ir izdevusi.

172. Ražotāja pilnvarotais pārstāvis var pildīt ražotāja pienākumus, kas izklāstīti 153., 161., 162., 166., 167., 168. un 169.punktā, ražotāja uzdevumā un atbildībā, ja tie ir precizēti pilnvarā.

**6.5 Atbilstība tipam, pamatojoties uz objekta verificēšanu (F modulis)**

173. Atbilstība tipam, pamatojoties uz objekta verificēšanu, ir atbilstības novērtēšanas procedūras daļa, kurā ražotājs izpilda 174., 180., 181., 182. un 183.punktā noteiktos pienākumus un tikai uz savu atbildību nodrošina un paziņo, ka attiecīgie objekti, uz kuriem attiecas 175. un 176.punkta prasības, atbilst ES tipa pārbaudes sertifikātā aprakstītajam tipam un šo noteikumu prasībām, kas uz tiem attiecas.

174. Ražotājs veic visus vajadzīgos pasākumus, lai ražošanas process un tā uzraudzība nodrošinātu izgatavoto objektu atbilstību ES tipa pārbaudes sertifikātā aprakstītajam apstiprinātajam tipam un šo noteikumu prasībām, kas uz tiem attiecas.

175. Ražotāja izraudzīta paziņotā institūcija veic attiecīgās pārbaudes un testus, lai pārliecinātos par objektu atbilstību ES tipa pārbaudes sertifikātā aprakstītajam tipam un piemērojamajām šo noteikumu prasībām.

176. Pārbaudes un testus, kas ļauj pārbaudīt objektu atbilstību attiecīgajām prasībām, veic, pārbaudot un testējot katru objektu, kā norādīts 177. un 178.punktā.

177. Atsevišķi pārbauda katru objektu un veic atbilstīgos testus, kas norādīti attiecīgajos piemērojamajos standartos, un/vai līdzvērtīgus testus, kas noteikti citās attiecīgajās tehniskajās specifikācijās, lai pārbaudītu atbilstību ES tipa pārbaudes sertifikātā aprakstītajam tipam un piemērojamajām šo noteikumu prasībām. Ja nav šāda piemērojamā standarta, attiecīgā paziņotā institūcija lemj par to, kādi testi jāveic.

178. Paziņotā institūcija, pamatojoties uz veiktajām pārbaudēm un testiem, izsniedz atbilstības sertifikātu un uzliek savu identifikācijas numuru katram apstiprinātajam objektam vai uz savu atbildību nodrošina tā uzlikšanu.

179. Ražotājs nodrošina atbilstības sertifikātu pieejamību tirgus uzraudzības iestādei 10 gadus pēc objekta laišanas tirgū.

180. Ražotājs uzliek CE atbilstības marķējumu katram atsevišķam objektam, kas nav sastāvdaļa un kas atbilst ES tipa pārbaudes sertifikātā aprakstītajam tipam un piemērojamajām šo noteikumu prasībām, kā arī uz 175.punktā minētās paziņotās institūcijas atbildību marķējumam pievieno tās identifikācijas numuru.

181. Ražotājs sagatavo rakstisku katra objekta, kas nav sastāvdaļa, modeļa atbilstības deklarāciju un nodrošina tās pieejamību tirgus uzraudzības iestādei 10 gadus pēc objekta, kas nav sastāvdaļa, laišanas tirgū. Atbilstības deklarācijā identificē ražotājs uzliek CE atbilstības marķējumu objekta modeli, kuram tā sagatavota. Atbilstības deklarācijas kopiju pievieno visiem objektiem, kas nav sastāvdaļas.

182. Ja paziņotā institūcija tam piekrīt un uzņemas par to atbildību, objektiem, kas nav sastāvdaļas, paziņotās institūcijas identifikācijas numuru var uzlikt arī ražotājs.

183. Ražotājs sagatavo rakstisku katras sastāvdaļas modeļa atbilstības apliecinājumu un nodrošina tās pieejamību tirgus uzraudzības iestādei 10 gadus pēc sastāvdaļas laišanas tirgū. Atbilstības apliecinājumā identificē objekta modeli, kam šis apliecinājums ir sagatavots. Atbilstības apliecinājuma kopiju pievieno visām sastāvdaļām.

184. Ja paziņotā institūcija tam piekrīt un uzņemas par to atbildību, paziņotās institūcijas identifikācijas numuru ražotājs objektiem var uzlikt ražošanas gaitā.

185. Ražotāja pilnvarotais pārstāvis var pildīt ražotāja pienākumus ražotāja uzdevumā un atbildībā, ja tie ir precizēti pilnvarā. Pilnvarotais pārstāvis nevar pildīt 174.punktā noteiktos ražotāja pienākumus.

**6.6 Atbilstība tipam, pamatojoties uz objekta kvalitātes nodrošināšanu (E modulis)**

186. Atbilstība tipam, pamatojoties uz objekta kvalitātes nodrošināšanu, ir atbilstības novērtēšanas procedūra daļa, kurā ražotājs izpilda 187., 201., 202. un 203.punktā noteiktos pienākumus un tikai uz savu atbildību nodrošina un paziņo, ka attiecīgie objekti atbilst ES tipa pārbaudes sertifikātā aprakstītajam tipam un šo noteikumu prasībām, kas uz tiem attiecas.

187. Ražotājs izmanto apstiprinātu kvalitātes nodrošināšanas sistēmu objekta noslēguma pārbaudei un testēšanai, kā noteikts 188.punktā un ražotājs ir pakļauts uzraudzībai, saskaņā ar 198., 199. un 200.punktā noteikto.

188. Ražotājs pieteikumu novērtēt attiecīgo objektu kvalitātes nodrošināšanas sistēmu iesniedz paša izvēlētajai paziņotajai institūcijai. Pieteikumā ietver:

188.1. ražotāja nosaukumu un adresi un, ja pieteikumu iesniedz pilnvarotais pārstāvis, šī pārstāvja nosaukumu un adresi;

188.2. rakstisku apliecinājumu, ka tāds pats pieteikums nav iesniegts citai paziņotajai institūcijai;

188.3. visu attiecīgo informāciju par objektu paredzamo kategoriju;

188.4. kvalitātes nodrošināšanas sistēmas dokumentāciju;

188.5. tehnisko dokumentāciju, kas attiecas uz apstiprināto tipu un ES tipa pārbaudes sertifikāta kopiju.

189. Kvalitātes nodrošināšanas sistēma nodrošina objektu atbilstību ES tipa pārbaudes sertifikātā aprakstītajam tipam un piemērojamajām šo noteikumu prasībām.

190. Visus ražotāja pieņemtos kvalitātes sistēmas elementus, prasības un nosacījumus sistemātiski un pienācīgi dokumentē rakstiski, norādot veiktos pasākumus, pieņemtās procedūras un instrukcijas. Kvalitātes nodrošināšanas sistēmas dokumentācija ļauj konsekventi interpretēt kvalitātes programmas, plānus, rokasgrāmatas un dokumentāciju un iekļauj atbilstoši aprakstītu šādu informāciju:

190.1. kvalitātes nodrošināšanas mērķus un vadības organizatorisko struktūru, pienākumus un pilnvaras attiecībā uz objekta kvalitāti;

190.2. pārbaudes un testus, kurus veic pēc ražošanas;

190.3. kvalitātes pierakstus, piemēram, inspekcijas ziņojumus un testu datus, kalibrēšanas datus, kā arī ziņojumus par attiecīgā personāla kvalifikāciju, u.c.;

190.4. līdzekļus kvalitātes nodrošināšanas sistēmas darbības efektivitātes uzraudzībai.

191. Paziņotā institūcija novērtē kvalitātes nodrošināšanas sistēmu, lai noteiktu, vai tā atbilst 189. un 190.punkta prasībām. Minētajām prasībām atbilst tie kvalitātes nodrošināšanas sistēmas elementi, kas atbilst attiecīgajām piemērojamā standarta specifikācijām.

192. Papildus pieredzei kvalitātes nodrošināšanas sistēmās vismaz vienam audita grupas dalībniekiem jābūt ar pieredzi attiecīgā objektu jomā un objekta tehnoloģijas novērtēšanā un zināšanām par piemērojamajām šo noteikumu prasībām.

193. Audits ietver novērtēšanas apmeklējumu ražotāja telpās. Audita grupa izskata 188.5.apakšpunktā minēto tehnisko dokumentāciju, lai pārliecinātos par ražotāja spēju noteikt šo noteikumu atbilstīgās prasības un veikt nepieciešamās pārbaudes ar nolūku nodrošināt objekta atbilstību minētajām prasībām.

194. Lēmumu par 191.punktā veikto novērtēšanu paziņo ražotājam. Paziņojumā ietver audita secinājumus un novērtējuma lēmuma pamatojumu.

195. Ražotājs apņemas izpildīt pienākumus, kas izriet no apstiprinātās kvalitātes nodrošināšanas sistēmas, un nodrošināt tās pienācīgu un efektīvu darbību.

196. Ražotājs pastāvīgi informē paziņoto institūciju, kas apstiprinājusi kvalitātes nodrošināšanas sistēmu, par visām paredzētajām izmaiņām kvalitātes nodrošināšanas sistēmā.

197. Paziņotā institūcija novērtē visas ierosinātās izmaiņas un nolemj, vai grozītā kvalitātes nodrošināšanas sistēma joprojām atbildīs prasībām, kas minētas 189. un 190.punktā, vai arī ir nepieciešams pārvērtējums. Paziņotā institūcija savu lēmumu paziņo ražotājam. Paziņojumā ietver pārbaudes secinājumus un novērtējuma lēmuma pamatojumu.

198. Paziņotās institūcijas uzraudzības mērķis ir pārliecināties, ka ražotājs pienācīgi pilda pienākumus, kas izriet no apstiprinātās kvalitātes nodrošināšanas sistēmas.

199. Ražotājs novērtēšanas nolūkos nodrošina paziņotās institūcijas pārstāvjiem pieeju ražošanas, pārbaužu, testēšanas un noliktavu telpām un sniedz tai visu nepieciešamo informāciju, jo īpaši:

199.1. kvalitātes nodrošināšanas sistēmas dokumentāciju;

199.2. kvalitātes pierakstus, piemēram, inspekcijas ziņojumus un testu datus, kalibrēšanas datus, ziņojumus par attiecīgā personāla kvalifikāciju, u.c.

200. Paziņotā institūcija periodiski veic auditus, lai pārliecinātos, ka ražotājs uztur un piemēro kvalitātes nodrošināšanas sistēmu, un iesniedz ražotājam audita ziņojumu. Paziņotās institūcijas pārstāvji drīkst ierasties pie ražotāja bez brīdinājuma. Šādu apmeklējumu laikā paziņotā institūcija vajadzības gadījumā var veikt objektu testus vai nodrošināt to veikšanu, lai pārliecinātos, ka kvalitātes nodrošināšanas sistēma darbojas pareizi. Paziņotā institūcija iesniedz ražotājam apmeklējuma ziņojumu un, ja ir veikti testi, – testēšana pārskatu.

201. Ražotājs uzliek CE atbilstības marķējumu katram atsevišķam objektam, kas nav sastāvdaļa un kas atbilst ES tipa pārbaudes sertifikātā aprakstītajam tipam un piemērojamajām šo noteikumu prasībām, kā arī uz 188.punktā minētās paziņotās institūcijas atbildību marķējumam pievieno tās identifikācijas numuru.

202. Ražotājs sagatavo rakstisku katra objekta, kas nav sastāvdaļa, modeļa atbilstības deklarāciju un nodrošina tās pieejamību tirgus uzraudzības iestādei 10 gadus pēc objekta, kas nav sastāvdaļa, laišanas tirgū. Atbilstības deklarācijā identificē objekta modeli, kuram tā sagatavota. Atbilstības deklarācijas kopiju pievieno visiem objektiem, kas nav sastāvdaļas.

203. Ražotājs sagatavo rakstisku katras sastāvdaļas modeļa atbilstības apliecinājumu un nodrošina tās pieejamību tirgus uzraudzības iestādei 10 gadus pēc sastāvdaļas laišanas tirgū. Atbilstības apliecinājumā identificē objekta modeli, kam šis apliecinājums ir sagatavots. Atbilstības apliecinājuma kopiju pievieno visām sastāvdaļām.

204. Ražotājs vismaz 10 gadus pēc objekta laišanas tirgū tirgus uzraudzības iestādes vajadzībām glabā:

204.1. noteikumu 188.punktā minēto dokumentāciju;

204.2. informāciju par šo noteikumu 196. un 197.punktā noteiktajām izmaiņām;

204.3. noteikumu 196., 197., un 200.punktā noteiktos paziņotās institūcijas lēmumus un ziņojumus.

205. Paziņotā institūcija reizi pusgadā vai pēc pieprasījuma informē Ekonomikas ministriju par izdotajiem un atsauktajiem kvalitātes nodrošināšanas sistēmas apstiprinājuma lēmumiem un iesniedz Ekonomikas ministrijai tādu kvalitātes nodrošināšanas sistēmu apstiprinājuma lēmumu sarakstu, kuri ir noraidīti, kuru darbība ir pārtraukta vai citādi ierobežota.

206. Paziņotā institūcija informē pārējās paziņotās institūcijas par tiem kvalitātes nodrošināšanas sistēmas apstiprinājuma lēmumiem, kurus tā ir atteikusi, anulējusi, apturējusi vai citādi ierobežojusi. Pēc pieprasījuma paziņotā institūcija informē arī par tiem kvalitātes nodrošināšanas sistēmas apstiprinājumiem lēmumiem, kurus tā ir izdevusi.

207. Ražotāja pilnvarotais pārstāvis var pildīt ražotāja pienākumus, kas izklāstīti noteikumu 191., 194., 201., 202., 203. un 204.punktā, ražotāja uzdevumā un atbildībā, ja tie ir precizēti pilnvarā.

**6.7. Atbilstība, pamatojoties uz vienības verificēšanu (G modulis)**

208. Atbilstība, pamatojoties uz vienības verificēšanu, ir atbilstības novērtēšanas procedūra, kurā ražotājs izpilda 209., 210., 211., 212., 216. un 217.punktā noteiktos pienākumus un tikai uz savu atbildību nodrošina un paziņo, ka attiecīgais objekts, uz kuriem attiecas 212., 213. un 214.punkta prasības, atbilst šo noteikumu prasībām, kas uz tiem attiecas.

209. Ražotājs izstrādā tehnisko dokumentāciju un dara to pieejamu paziņotajai institūcijai. Tas nodrošina iespēju novērtēt objekta atbilstību šo noteikumu piemērojamajām prasībām, un tā ietver riska atbilstīgu analīzi un novērtējumu. Tehniskajā dokumentācijā norāda piemērojamās prasības, un, ciktāl tas nepieciešams novērtēšanai, tā aptver objekta projektēšanu, ražošanu un darbību. Tehniskajā dokumentācijā, ja piemērojams, ir iekļauti vismaz šādi elementi:

209.1. vispārīgs objekta apraksts;

209.2. skiču projekts un izgatavošanas rasējumi, sastāvdaļu, mezglu, strāvas slēgumu un citas shēmas;

209.3. apraksti un skaidrojumi, kas vajadzīgi minēto rasējumu, shēmu un objekta darbības izpratnei;

209.4. to pilnībā vai daļēji piemērojamo standartu saraksts, uz kuriem ir publicētas atsauces Eiropas Savienības Oficiālajā Vēstnesī, un, ja minētie piemērojamie standarti nav piemēroti, to risinājumu apraksti, kas piemēroti, lai atbilstu šo noteikumu būtiskajām drošuma prasībām, ieskaitot citu attiecīgo tehnisko specifikāciju uzskaitījumu. Ja piemērojamie standarti ir piemēroti daļēji, tehniskajā dokumentācijā norāda piemērotās standartu daļas;

209.5. veikto projekta aprēķinu, veikto pārbaužu un citi rezultāti;

209.6. testēšanas pārskati.

210. Ražotājs nodrošina tehniskās dokumentācijas pieejamību tirgus uzraudzības iestādei 10 gadus pēc objekta laišanas tirgū.

211. Ražotājs veic visus vajadzīgos pasākumus, lai ražošanas process un tā uzraudzība nodrošinātu izgatavotā objekta atbilstību piemērojamajām šo noteikumu prasībām.

212. Ražotāja izraudzīta paziņotā institūcija veic vajadzīgās pārbaudes un testus, kas noteikti attiecīgajos piemērojamos standartos, un/vai līdzvērtīgus testus, kas noteikti citās attiecīgās tehniskajās specifikācijās, lai pārliecinātos par objekta atbilstību piemērojamajām šo noteikumu prasībām, vai nodrošina to veikšanu. Ja nav šāda piemērojamā standarta, attiecīgā paziņotā institūcija lemj par to, kādi testi jāveic.

213. Paziņotā institūcija, pamatojoties uz veiktajām pārbaudēm un testiem, izsniedz atbilstības sertifikātu un uzliek savu identifikācijas numuru apstiprinātajam objektam vai uz savu atbildību nodrošina tā uzlikšanu.

214. Ražotājs nodrošina atbilstības sertifikātu pieejamību tirgus uzraudzības iestādei 10 gadus pēc objekta laišanas tirgū.

215. Ražotājs uzliek CE atbilstības marķējumu katram objektam, kas nav sastāvdaļa un kas atbilst piemērojamajām šo noteikumu prasībām, kā arī uz 212. un 213.punktā minētās paziņotās institūcijas atbildību pievieno tās identifikācijas numuru.

216. Ražotājs sagatavo rakstisku objekta, kas nav sastāvdaļa, atbilstības deklarāciju un nodrošina tās pieejamību tirgus uzraudzības iestādei 10 gadus pēc objekta, kas nav sastāvdaļa, laišanas tirgū. Atbilstības deklarācijā identificē objektu, kuram tā sagatavota Atbilstības deklarācijas kopiju pievieno visiem objektiem, kas nav sastāvdaļa.

217. Ražotājs sagatavo rakstisku sastāvdaļas atbilstības apliecinājumu un nodrošina tās pieejamību tirgus uzraudzības iestādei 10 gadus pēc sastāvdaļas laišanas tirgū. Atbilstības apliecinājumā identificē sastāvdaļu, kam šis apliecinājums ir sagatavots. Atbilstības apliecinājuma kopiju pievieno visām sastāvdaļām.

218. Ražotāja pilnvarotais pārstāvis var pildīt 210., 213., 215. un 217.punktā noteiktos ražotāja pienākumus ražotāja uzdevumā un atbildībā, ja tie ir precizēti pilnvarā.

**7. Prasības paziņotajai institūcijai**

219. Paziņotā institūcija atbilst šādām prasībām:

219.1. institūcijai ir juridiskās personas statuss un tā darbojas kā trešā persona, kas ir neatkarīga no saimnieciskās darbības veicēja (to apvienības), kura objektu tā novērtē;

219.2. institūcija ir pierādījusi neatkarību un interešu konflikta neesamību, ja tā ir tādas biedrības vai nodibinājuma biedrs (loceklis), kas saistīta ar novērtējamo objekta projektēšanu, ražošanu, piegādi, uzstādīšanu, lietošanu vai apkopi;

219.3. institūcijas vadība un darbinieki, kas ir atbildīgi par atbilstības novērtēšanu, nav ne vērtējamo objektu projektētāji, ražotāji, piegādātāji, uzstādītāji, pircēji, īpašnieki, lietotāji vai apkalpotāji, ne arī to pilnvarotie pārstāvji. Tas neliedz viņiem izmantot novērtētos objektus atbilstības novērtēšanas institūcijas darbībā vai izmantot tos personiskiem mērķiem;

219.4. institūcijas vadība un darbinieki, kas ir atbildīgi par atbilstības novērtēšanu, nav tieši saistīti ar šo objektu projektēšanu, ražošanu vai būvniecību, tirdzniecību, uzstādīšanu, lietošanu vai apkalpošanu un nepārstāv šajās darbībās iesaistītās personas;

219.5. institūcijas vadība un darbinieki neiesaistās darbībās, it īpaši konsultēšanā, kas var būt pretrunā viņu lēmuma neatkarībai un godīgumam saistībā ar tai noteiktajām novērtēšanas darbībām;

219.6. institūcija nodrošina, ka tās filiāļu un apakšuzņēmēju darbība neietekmēs atbilstības novērtēšanas konfidencialitāti, objektivitāti un taisnīgumu

219.7. institūcija un tās darbinieki atbilstības novērtēšanu veic profesionāli, godprātīgi un ir tehniski kompetenti. Attiecīgais personāls ir brīvs no jebkādas ietekmes, īpaši finansiālas, kas varētu ietekmēt viņu lēmumu vai atbilstības novērtēšanas rezultātus, īpaši no to personu vai personu grupu puses, kuras ir ieinteresētas šo darbību rezultātā;

219.8. institūcija ir spējīga veikt visus ar atbilstības novērtēšanu saistītos uzdevumus, kuri tai ir noteikti šo noteikumu 6.2. - 6.7.nodaļās un attiecībā uz kuriem tā ir paziņota, neatkarīgi no tā, vai šos uzdevumus veic pati institūcija vai tie tiek veikti tās vārdā, institūcijai uzņemoties atbildību;

219.9. institūcijai atbilstoši veicamajām atbilstības novērtēšanas procedūrām un objektu veidiem un kategorijām, uz kurām tā ir paziņota, ir:

219.9.1. nepieciešamie darbinieki ar tehniskām zināšanām un atbilstošu pieredzi, lai veiktu nepieciešamās atbilstības novērtēšanas darbības;

219.9.2. to procedūru apraksts, saskaņā ar kurām veic atbilstības novērtēšanu, nodrošinot to pārredzamību un spēju šīs procedūras atkārtot. Institūcijai ir izstrādāta atbilstoša politika un procedūras, ar ko uzdevumi, ko tā veic kā paziņotā institūcija, ir nodalīti no pārējās darbības;

219.9.3. darbības veikšanas procedūras, kurās ņem vērā saimnieciskās darbības veicēja lielumu, nozari, kurā tas darbojas, tās struktūru, attiecīgās objekta izgatavošanas tehnoloģijas sarežģītības pakāpi un masveida vai sērijveida ražošanas procesa īpatnības.

219.10. institūcijai ir nepieciešamie līdzekļi, lai pienācīgi veiktu tehniskos un administratīvos uzdevumus saistībā ar atbilstības novērtēšanas darbībām, un tai ir piekļuve visam nepieciešamajam aprīkojumam un iekārtām.

219.11. darbiniekiem, kas atbildīgi par atbilstības novērtēšanas darbību veikšanu, ir:

219.11.1. veikta tehniskā un profesionālā apmācība par visām attiecīgajām atbilstības novērtēšanas darbībām;

219.11.2. zināšanas par prasībām attiecībā uz veicamajām atbilstības novērtēšanas darbībām un atbilstošas pilnvaras tās veikt;

219.11.3. zināšanas un izpratne par būtiskajām drošuma prasībām, piemērojamajiem standartiem un attiecīgajiem tiesību aktiem;

219.11.4. nepieciešamās spējas sagatavot sertifikātus, dokumentāciju un atbilstības novērtējuma ziņojumus.

219.12. tiek nodrošināta institūcijas, tās vadības un darbinieku objektivitāte veicot atbilstības novērtēšanas darbības;

219.13. institūcijas vadības un darbinieku, kas veic atbilstības novērtēšanas darbības, atalgojums nav atkarīgs no veikto novērtējumu skaita vai to rezultātiem;

219.14. institūcijai ir apdrošināta civiltiesiska atbildība attiecībā uz darbībām, ko tā ir tiesīga veikt;

219.15. institūcijas darbinieki ievēro profesionālo konfidencialitāti attiecībā uz visu informāciju, kas iegūta, veicot šo noteikumu 6.2. - 6.7.nodaļās minētās atbilstības novērtēšanas darbības, izņemot informāciju, kura tiek sniegta tirgus uzraudzības iestādēm;

219.16. institūcija piedalās standartizācijas aktivitātēs un Eiropas Komisijas organizētajās paziņoto institūciju darba grupās par iekārtām un aizsargsistēmām darbā, vai nodrošina, ka informācija par minētajām aktivitātēm ir pieejama tās darbiniekiem. Institūcija savā darbībā kā pamatnostādnes izmanto paziņoto institūciju darba grupas sagatavotos lēmumus un dokumentus.

220. Ja paziņotā institūcija apliecina savu atbilstību kritērijiem, kas noteikti attiecīgajos piemērojamajos standartos vai to daļās, uz kuriem atsauces ir publicētas Eiropas Savienības Oficiālajā Vēstnesī, to uzskata par atbilstošu šo noteikumu 219.punktā minētajām prasībām, ciktāl piemērojamie standarti aptver šīs prasības.

221. Ja paziņotā institūcija slēdz līgumu ar apakšuzņēmēju par konkrētu atbilstības novērtēšanas uzdevumu veikšanu vai nodot šo uzdevumu veikšanu filiālei, tā nodrošina, ka apakšuzņēmējs un filiāle atbilst šo noteikumu 219.punktā noteiktajām prasībām un informē par to Ekonomikas ministriju. Paziņotā institūcija uzņemas pilnu atbildību par apakšuzņēmēja un filiāles darbību.

222. Paziņotā institūcija nodod konkrētas atbilstības novērtēšanas darbības veikšanu apakšuzņēmējam vai filiālei tikai tad, ja tam piekrīt klients.

223. Paziņotā institūcija glabā dokumentus, lai tie būtu pieejami Ekonomikas ministrijai, par apakšuzņēmēja un filiāles kompetences novērtēšanu un to veiktajām atbilstības novērtēšanas darbībām.

224. Paziņotā institūcija veic atbilstības novērtēšanu saskaņā ar šo noteikumu 6.2. - 6.7.nodaļās noteiktajām atbilstības novērtēšanas procedūrām.

225. Paziņotā institūcija atbilstības novērtēšanu veic samērīgi, izvairoties no liekiem apgrūtinājumiem uzņēmējiem, ņemot vērā nozari, kurā tas darbojas, organizatorisko struktūru, attiecīgo objektu izgatavošanas tehnoloģijas sarežģītības pakāpi un ražošanas procesa masveida vai sērijveida raksturu, tomēr ievēro tādu stingrību un aizsardzības līmeni, kāds vajadzīgs, lai objekts atbilstu šo noteikumu prasībām.

226. Ja paziņotā institūcija konstatē, ka ražotājs nav ievērojis būtiskās drošuma prasības vai atbilstošo piemērojamo standartu, vai citās tehniskajās specifikācijās izklāstītās pamatprasības, tā pieprasa, lai ražotājs veiktu attiecīgus pasākumus neatbilstību novēršanai, un neizsniedz sertifikātu.

227. Ja, uzraugot objekta atbilstību šo noteikumu prasībām pēc attiecīga sertifikāta izsniegšanas, paziņotā institūcija konstatē, ka objekts vairs neatbilst šo noteikumu prasībām, tā pieprasa, lai ražotājs veic attiecīgus pasākumus neatbilstību novēršanai, un, ja nepieciešams, aptur vai atsauc sertifikātu.

228. Ja netiek veiktas korektīvās darbības vai tās nedod vēlamo rezultātu, paziņotā institūcija attiecīgi ierobežo, aptur vai atsauc sertifikātu.

229. Paziņotā institūcija informē Ekonomikas ministriju par:

229.1. katra sertifikāta atteikšanu, ierobežošanu, apturēšanu vai atsaukšanu;

229.2. jebkuriem apstākļiem, kas ietekmē paziņojuma darbības jomu un nosacījumus;

229.3. jebkuriem tirgus uzraudzības iestāžu informācijas pieprasījumiem attiecībā uz atbilstības novērtēšanas darbībām;

229.4. veiktajām atbilstības novērtēšanas darbībām paziņotajā sfērā un citām darbībām, tai skaitā pārrobežu darbībām un apakšuzņēmuma līgumu slēgšanu (pēc pieprasījuma).

230. Paziņotā institūcija sniedz attiecīgu informāciju par negatīviem un – pēc pieprasījuma – arī pozitīviem atbilstības novērtēšanas rezultātiem citām paziņotajām institūcijām, kuras veic līdzīgas atbilstības novērtēšanas darbības, kas attiecas uz tādiem pašiem objektiem.

**8. Atbilstības deklarācija**

231. Atbilstības deklarācija norāda, ka ir pierādīta objekta atbilstība šo noteikumu 4.nodaļā noteiktajām būtiskajām drošuma prasībām.

232. Atbilstības deklarāciju sastāda pēc šo noteikumu 1.pielikumā norādītās parauga struktūras, kuru papildina ar nepieciešamo informāciju, kas izriet no attiecīgās atbilstības novērtēšanas procedūras un regulāri atjauno. Atbilstības deklarāciju nodrošina tās Eiropas Savienības dalībvalsts valodā vai valodās, kurā objekts tiek laists vai piedāvāts tirgū.

233. Ja uz objektu attiecas vairāk nekā viens tiesību akts, kurš pieprasa atbilstības deklarāciju, tiek sagatavota viena atbilstības deklarācija attiecībā uz visiem piemērojamajiem tiesību aktiem. Atbilstības deklarācijā norāda attiecīgos tiesību aktus un atsauces uz to publikācijām.

234. Sagatavojot atbilstības deklarāciju, ražotājs uzņemas atbildību par objekta atbilstību šajos noteikumos noteiktajām prasībām.

**9. Marķēšana**

235. Katram iekārtas un aizsargsistēmas marķējumam jābūt salasāmam un neizdzēšamam. Marķējumā norādīta vismaz šāda informācija:

235.1. ražotāja nosaukums, reģistrēta preču zīmi un pasta adrese;

235.2. CE atbilstības marķējums;

235.3. sērijas vai tipa apzīmējums;

235.4. sērijas numurs, ja tāds ir;

235.5. izgatavošanas gads;

235.6. īpašais sprādziendrošuma marķējums - Ex marķējums (2.pielikums);

235.7. iekārtas grupas un kategorijas simbols;

235.8. II grupas iekārtām burts “G”, ja sprādzienbīstamu vidi rada gāzes, tvaiki vai migla, un/vai burts "D", ja sprādzienbīstamu vidi rada putekļi;

235.9. ja nepieciešams, informācija iekārtas vai aizsargsistēmas drošai lietošanai.

236. Uz CE atbilstības marķējumu attiecas vispārējie principi, kas noteikti Eiropas Parlamenta un Padomes 2008.gada 9.jūlija Regulas (EK) Nr.765/2008, ar ko nosaka akreditācijas un tirgus uzraudzības prasības attiecībā uz produktu tirdzniecību un atceļ Regulu (EEK) Nr.339/93 (turpmāk – regula Nr.765/2008) 30.pantā.

237. CE atbilstības marķējumu uzliek objektam viegli saskatāmā, salasāmā un neizdzēšamā veidā vai, ja tas nav iespējams, tad uz to informācijas plāksnes. Ja tas nav iespējams objekta īpatnību dēļ, to uzliek uz iepakojuma un pievienotajiem dokumentiem.

238. CE atbilstības marķējumu uzliek pirms objekta laišanas tirgū.

239. Aiz CE atbilstības marķējuma norāda paziņotās institūcijas identifikācijas numuru, kura tika iesaistīta ražošanas kontroles posmā. Paziņotās institūcijas identifikācijas numuru uzliek pati institūcija, vai atbilstoši tās norādījumiem – ražotājs vai tā pilnvarotais pārstāvis.

240. Aiz CE atbilstības marķējuma un attiecīgā gadījumā paziņotās institūcijas identifikācijas numura ir īpašais sprādziendrošuma marķējums (2.pielikums), iekārtu grupas un kategorijas simboli un attiecīgā gadījumā šo noteikumu 235.punktā norādītais cita veida marķējums un informācija.

241. Aiz CE atbilstības marķējuma un 240.punktā minētā marķējuma, simboliem un informācijas un vajadzības gadījumā paziņotās institūcijas identifikācijas numura var norādīt citu zīmi par īpašu apdraudējumu vai izmantojumu.

242. Objektus, kas ir projektēti lietošanai konkrētajā sprādzienbīstamā vidē attiecīgi marķē.

**10. Lietošanas instrukcija**

243. Iekārtu un aizsargsistēmu ražotājs, tā pilnvarots pārstāvis vai importētājs sagatavo un izsniedz lietotājam iekārtas un aizsargsistēmas lietošanas instrukciju, kurā norādīta vismaz šāda informācija:

243.1. iekārtas vai aizsargsistēmas marķējumā ietverto ziņu kopsavilkums (izņemot šo noteikumu 235.4.apakšpunktā minēto sērijas numuru) kopā ar jebkuru atbilstošu informāciju, kas atvieglo uzturēšanu (piemēram, importētāja un remontētāja adreses);

243.2. prasības drošai lietošanas uzsākšanai, lietošanai, salikšanai, izjaukšanai, uzturēšanai (kārtējās un neparedzētās apkopes), uzstādīšanai un regulēšanai;

243.3. ja nepieciešams, norāde uz sprādziena spiediena slodzes samazināšanas ierīču bīstamajām zonām;

243.4. ja nepieciešams, ziņas par apmācībām;

243.5. pietiekami detalizētas ziņas, kas ļauj noteikt, vai konkrētās kategorijas iekārtu vai aizsargsistēmu var droši lietot paredzētajā vietā un paredzamajos apstākļos;

243.6. elektriskie un spiediena parametri, maksimālā virsmas temperatūra un citas ierobežojošas vērtības;

243.7. ja nepieciešami īpaši lietošanas apstākļi, uz iepriekšēju pieredzi balstītas detalizētas ziņas par iespējamu nepareizu lietošanu;

243.8. ja nepieciešams, iekārtai vai aizsargsistēmai pievienojamo instrumentu būtiskie raksturlielumi.

244. Lietošanas instrukcijās iekļauj zīmējumus un diagrammas, kas nepieciešamas iekārtas vai aizsargsistēmas lietošanas uzsākšanai, uzturēšanai, inspicēšanai, pareizas darbības pārbaudei un, ja nepieciešams, remontam. Instrukcijās iekļauj arī citu nepieciešamo informāciju, īpaši attiecībā uz drošību.

245. Iekārtas vai aizsargsistēmas apraksti nedrīkst būt pretrunā ar lietošanas instrukcijā minēto informāciju attiecībā uz drošumu.

**11. Tirgus uzraudzība**

246. Objektu tirgus uzraudzību veic šo noteikumu 9.punktā noteiktā institūcija.

247. Objektu tirgus uzraudzībā piemērojami regulas Nr.765/2008 15.panta trešajā punktā un 16.-29.pantā noteiktās prasības.

248. Ražotājs un importētājs pēc tirgus uzraudzības iestādes pieprasījuma sniedz tehnisko dokumentācijas vai tās daļu tulkojumu valsts valodā. Tirgus uzraudzības iestāde, pieprasot iesniegt tehnisko dokumentāciju, kā arī tās daļu tulkojumu, nosaka 30 dienu iesniegšanas termiņu, ja vien nav attaisnojams īsāks termiņš nopietna un tūlītēja riska konstatēšanas dēļ.

249. Paziņotās institūcijas pēc tirgus uzraudzības iestādes pieprasījuma sniedz informāciju par sertifikātiem, ko tā ir piešķīrusi, atsaukusi vai atteikusi, tai skaitā sniedz testēšanas pārskatus un tehnisko dokumentāciju.

250. Attiecīgajai iesaistītajai personai ir pienākums tirgus uzraudzības noteiktā termiņā, kas ir samērīgs ar attiecīgās neatbilstības radīto risku, novērst neatbilstības, ja tirgus uzraudzības iestāde konstatē kādu no šādām administratīva rakstura neatbilstībām:

250.1. CE atbilstības marķējums neatbilst šo noteikumu 9.nodaļā noteiktajām prasībām;

250.2. CE atbilstības marķējums nav uzlikts;

250.3. nav uzlikts vai ir neatbilstoši uzlikts šo noteikumu 28., 29., 30. un 31.punktā noteiktais marķējums;

250.4. nav uzlikts paziņotās institūcijas identifikācijas numurs, kura tika iesaistīta objekta ražošanas posma atbilstības novērtēšanas procedūrā, vai tas ir uzlikts neievērojot šo noteikumu 9.nodaļā noteiktās prasības;

250.5. nav sagatavota vai ir neatbilstoši sagatavota atbilstības deklarācija;

250.6. nav pieejama tehniskā dokumentācija vai tā ir nepilnīga;

250.7. nav norādīta, ir kļūdaina vai nepilnīga šo noteikumu 28. un 40.punktā noteiktā informācija;

250.8. nav izpildīta kāda cita šo noteikumu 3.1.un 3.3.nodaļā noteiktā administratīva rakstura prasība.

251. Ja tirgus uzraudzības iestāde konstatē, ka objekts rada risku sabiedrības interešu aizsardzībai, tā, ņemot vērā objekta radīto risku, veic attiecīgo objekta novērtējumu, aptverot visas attiecīgās šajos noteikumos noteiktās prasības. Iesaistītajai personai ir pienākums sadarboties ar tirgus uzraudzības iestādi minētajā novērtēšanā.

252. Iesaistītajai personai pēc tirgus uzraudzības iestādes norādījumiem un tās noteiktajā termiņā, kas ir samērīgs ar attiecīgās neatbilstības radīto risku, ir pienākums veikt visas nepieciešamās korektīvās darbības, lai nodrošinātu objekta atbilstību šo noteikumu prasībām vai, ja nepieciešams, atsauktu, vai izņemtu tos no tirgus, kā arī informēt par konstatēto attiecīgo paziņoto institūciju, ja, veicot šo noteikumu 251.punktā noteikto objekta novērtējumu, tirgus uzraudzības institūcija konstatē vienu no šādām situācijām:

252.1 objekts neatbilst šajos noteikumos noteiktajām prasībām;

252.2. atbilst šajos noteikumos noteiktajām prasībām, bet tomēr rada risku sabiedrības interešu aizsardzībai.

253. Ja iesaistītā persona tirgus uzraudzības iestādes noteiktajā termiņā, kas ir samērīgs ar attiecīgās neatbilstības radīto risku, nenovērš šo noteikumu 250.punktā minēto neatbilstību vai nepilda šo noteikumu 252.punktā noteiktos pienākumus, tirgus uzraudzības iestāde ir tiesīga pieņemt lēmumu saskaņā ar normatīvajiem aktiem par preču un pakalpojumu drošumu, aizliedzot objekta laišanu vai piedāvāšanu tirgū vai, ja nepieciešams, atsauktu, vai izņemtu tos no tirgus.

**12. Sadarbība ar Eiropas Komisiju un Eiropas Savienības dalībvalstīm**

254. Ja tirgus uzraudzības iestāde ir pamats uzskatīt, ka objekts, kurām veikts šo noteikumu 251.punktā minētais novērtējums un konstatēts, ka tas neatbilst šo noteikumu prasībām, tiek piedāvāts arī citās Eiropas Savienības dalībvalstīs, tirgus uzraudzības iestāde, iegūstot visu nepieciešamo informāciju, nekavējoties informē Eiropas Komisiju un pārējās Eiropas Savienības dalībvalstis par veiktā novērtējuma rezultātiem un tirgus uzraudzības iestādes noteiktiem veicamajiem pasākumiem, norādot visas nepieciešamās ziņas, tai skaitā:

254.1. objekta identificēšanai nepieciešamo informāciju;

254.2. ziņas par objekta izcelsmi;

254.3. neatbilstības būtību un radīto risku;

254.4. informāciju par noteikto veicamo pasākumu būtību un ilgumu, kā arī iesaistītās personas sniegtos paskaidrojumus un argumentus;

254.5. informāciju par neatbilstības būtību – objekta neatbilstība būtiskajām drošuma prasībām vai trūkumi piemērojamajos standartos.

255. Ja triju mēnešu laikā pēc šo noteikumu 254.punktā sniegtās informācijas neviena Eiropas Savienības dalībvalsts vai Eiropas Komisija nav iebildusi pret tirgus uzraudzības iestādes noteiktiem veicamajiem pasākumiem, tos uzskata par pamatotiem.

256. Ja Eiropas Komisija pieņem lēmumu, ka tirgus uzraudzības iestādes noteiktie pasākumi ir nepamatoti, tie ir atceļami.

257. Ja tirgus uzraudzības iestāde saņem šo noteikumu 253.punktā noteikto informāciju no citas Eiropas Savienības dalībvalsts, tā nekavējoties informē Eiropas Komisiju un pārējās Eiropas Savienības dalībvalstis par veiktajiem pasākumiem un sniedz tās rīcībā esošo informāciju par attiecīgā objekta neatbilstību, kā arī informē par saviem iebildumiem, ja tā nepiekrīt pret citas Eiropas Savienības tirgus uzraudzības iestādes noteiktiem veicamajiem pasākumiem.

**13. Noslēguma jautājumi**

258. Atzīt par spēku zaudējušiem Ministru kabineta 2003.gada 25.jūnija noteikumus Nr.336 “Noteikumi par sprādzienbīstamā vidē lietojamām iekārtām un aizsargsistēmām” (Latvijas Vēstnesis, 2003, 97.nr.) ar 2016.gada 20.aprīli.

259. Noteikumi stājas spēkā 2016.gada 20.aprīli.

260. Objektus, kuri laisti tirgū līdz 2016.gada 20.aprīlim, drīkst piedāvāt, ja tie atbilst Ministru kabineta 2003.gada 25.jūnija noteikumos Nr.336 “Noteikumi par sprādzienbīstamā vidē lietojamām iekārtām un aizsargsistēmām” noteiktajām prasībām.

261. Līdz šo noteikumu spēkā stāšanās dienai izsniegtie sertifikāti un lēmumi, kas izsniegti saskaņā ar Ministru kabineta 2003.gada 25.jūnija noteikumiem Nr.336 “Noteikumi par sprādzienbīstamā vidē lietojamām iekārtām un aizsargsistēmām”, ir derīgi līdz tajos norādītā derīguma termiņa beigām.

**Informatīvā atsauce uz Eiropas Savienības direktīvām**

Noteikumos iekļautas tiesību normas, kas izriet no Eiropas Parlamenta un Padomes 2014.gada 26.februāra Direktīvas 2014/34/ES par dalībvalstu tiesību aktu saskaņošanu attiecībā uz iekārtām un aizsardzības sistēmām, kas paredzētas lietošanai sprādzienbīstamā vidē.

Ministru prezidents M.Kučinskis

Ministru prezidenta biedrs,

ekonomikas ministrs A.Ašeradens

Iesniedzējs:

Ministru prezidenta biedrs,

ekonomikas ministrs A.Ašeradens

Vīza:

valsts sekretāra pienākumu izpildītājs,

valsts sekretāra vietnieks R.Aleksejenko

31.03.2016 14:31

11528

N.Freibergs, 67013268

Normunds.Freibergs@em.gov.lv